
CULTURA ŞI SPIRITUALITATEA ROMÂNEASCĂ 
ÎNTRE ORIENT ŞI OCCIDENT ÎN VIZIUNEA 
PR. DUMITRU STĂNILOAE 


Pr. Lect. Univ. Dr. ADRIAN BOLDIŞOR* 


1. Introducere 

Gândirea şi scrierile Pr. Dumitru Stăniloae se prezintă ca un 
tot unitar, un ansamblu în care fiecare părticică îşi are locul şi rostul 
ei. Privit mai mult ca dogmatist sau ca traducător şi interpret al 
Sfinţilor Părinți ai Bisericii creştine, Pr. Stăniloae este mai puțin 
studiat atunci când vine vorba de contribuțiile aduse la cunoaşterea 
şi aprofundarea legăturilor ce există între spiritualitatea românească 
bimilenară şi creştinism. În numeroasele articole publicate în 
perioada interbelică în ziarul Telegraful român! sau în revista 
Gândirea”, precum şi în prefețele, postfeţele, articolele, studiile şi 
lucrările apărute în perioada maturității, marele teolog român a 
analizat raportul ce există între creştinism şi cultura română, precum 
şi locul pe care îl ocupă spiritualitatea românească în Europa, ca 


* Facultatea de Teologie Ortodoxă, Universitatea din Craiova. 

1 Articolele publicate de-a lungul timpului de Pr. Dumitru Stăniloae în ziarul Telegraful 
român au fost adunate în trei volume remarcabile: Preotul Profesor DUMITRU 
STĂNILOAE, Opere complete. Cultură şi duhovnicie. Articole publicate în Telegraful Român, 
Vol. 1 (1930-1936), Vol. II (1937-1941), Vol. III (1942-1993), Ediţie îngrijită de lon-Dragoş 
Vlădescu, Ed. Basilica a Patriarhiei Române, Bucureşti, 2012. (Vom cita în continuare 
aceste volume cu titlul Cultură şi duhovnicie, specificând volumul şi numărul din 
Telegraful român în care articolele au apărut pentru prima dată). 

> Despre locul şi contribuţia pe care Pr. Dumitru Stăniloae le-a avut în cadrul 
revistei Gîndirea, Dumitru Micu nota: „Pe tărâm exclusiv teologic, Gîndirea şi-a 
avut militantul numărul unu în D. Stăniloae, scriitor bisericesc preocupat (în 
articolele încredințate acestei reviste) mai ales de interpretarea ortodoxă a unor 
doctrine şi manifestări de spiritualitate contemporane, de afirmarea «dreptei 
credințe» în diverse probleme teologice sau cu implicații de această natură, 
dezbătute în epocă” (DUMITRU MICU, „Gîndirea” şi gîndirismul, Ed. Minerva, 
Bucureşti, 1975, p. 155). 

punte de legătură între Orient şi Occident. Disputele de idei cu 
diferiți gânditori pornind de la teme de spiritualitate românească, 
delimitările față de viziunile unor conaționali având în centru 
aceleaşi teme, influenţele venite din partea anumitor cercetători ai 
sufletului românesc, cunoaşterea profundă a realităților specifice 
poporului în mijlocul căruia s-a născut şi a trăit, au reprezentat 
pentru Pr. Stăniloae adevărate coordonate în încercarea de a(-şi) 
explica importanța pe care ţara sa, prin cultura şi civilizația ce-i sunt 
caracteristice, o are într-o lume ce a traversat şi continuă să 
traverseze perioade de schimbări şi transformări profunde. 


2. Cultură şi spiritualitate românească în perioada interbelică 

Una dintre activitățile culturale de o importanță deosebită în 
cunoaşterea gândirii Pr. Dumitru Stăniloae este reprezentată de 
articolele apărute în periodicul teologic Telegraful român de la Sibiu. 
„Publicistica Părintelui Dumitru Stăniloae din perioada interbelică ne 
revelează un gânditor ortodox profund, ale cărui texte despre 
națiune, românism şi Ortodoxie surprind şi astăzi prin actualitatea 
mesajului şi prin bogăţia conţinutului”. La 1 ianuarie 1934, 
Mitropolitul Nicolae Bălan al Ardealului i-a încredinţat Pr. Dumitru 
Stăniloae conducerea ziarului Telegraful român, funcţie pe care a 
deținut-o până la 13 mai 1945, publicând în paginile cotidianului 
sibian peste 450 de articole. „Prin sutele sale de articole de fond, 
Părintele Stăniloae a făcut din Telegraful român o adevărată tribună 
de apărare a valorilor spirituale ale Bisericii Ortodoxe Române, dar şi 
ale neamului şi culturii româneşti inspirate de Ortodoxie”£. 

Între numeroasele articolele apărute în ziarul sibian cu teme 
referitoare la spiritualitatea românească se numără şi cele ce tratează 
raportul dintre ortodoxie, catolicism şi românism, teme de larg 
interes în perioada interbelică, în jurul lor dezvoltându-se adevărate 
dispute de idei. Analizând un discurs al lui Nicolae Iorga din Senatul 
României în legătură cu statutul catolic ardelean, în care marele 
istoric dorea să demonstreze că Biserica greco-catolică din Ardeal 
este românească, Pr. Stăniloae, analizând ideea de națiune aşa cum se 


5 DANIEL, Patriarhul Bisericii Ortodoxe Române, „Cuvânt înainte”, la: Cultură şi 
duhownicie, vol. L, p. 5. 
+ IBIDEM, p. 6. 

desprinde din învățăturile ortodoxă şi catolică, nota: „Deosebirea 
între catolicism şi Ortodoxie e considerabilă. Dar dacă aşa este 
catolicismul şi dacă dl lorga îşi dă seama de aceasta, cum mai poate 
cere Bisericii Uniate să fie «românească»? Din două una: fie avem aici o 
contradicție, ceea ce e de necrezut, fie dl lorga cere Uniaţiei să înceteze de 
a mai fi catolică. Dilema aceasta este de altfel caracteristică fenomenului 
religios hibrid care este Uniaţia. Căci în vreme ce vrea să fie cât mai 
catolică, afirmă că este națională. Or, este atât de greu să fii şi una şi alta, 
încât numai ce sacrifici din una, poți fi şi din alta. Cu cât vrei să fii mai 
catolic, cu atât eşti mai puțin fiu devotat al neamului tău şi viceversa. 
Dilema este de altfel proprie tuturor catolicilor. Şi este ilustrată în tot 
catolicismul din trecut şi de azi. Aşa încât numai prin compromis le poți 
împăca pe amândouă. Însă, cine nu se pretează la un astfel de compromis 
repudiază fie pe una, fie pe alta”5. Discuţia în cauză a pornit de la faptul 
că reprezentanți ai Bisericii catolice au propus în Senat un Status catolic 
din Ardeal prin care se încerca aprobarea unor norme de folosire a averii 
Bisericii catolice de către Vatican. În acest sens, Pr. Stăniloae considera 
propunerea ca fiind o încercare a fostului Imperiu austro-ungar de a 
pătrunde în România unită folosindu-se de confesiunile creştine din 
Ardeal. Naționalismul nu reprezintă o luptă împotriva poruncii iubirii 
pe care ne-a dat-o Dumnezeu, el fiind apărarea dreptului la viață al unui 
popor. Nu este o luptă cu popoare de alte confesiuni creştine, ci o 
încercare de a-şi păstra identitatea. Naționalismul nu este specific 
unui anume partid, ci sufletul unui popor. „Slujitorii altarului 
propovăduiesc naționalismul, educă pe credincioşi în spiritul lui, dar 
ei nu se angajează în toată bucătăria de detalii şi de obligaţii a unui 
partid sau altul. Biserica propovăduieşte o concepție pe care o scaldă 
în razele spirituale, ale harului şi ale credinţei. Şi această concepție 


A 


5 Părintele Profesor DUMITRU STĂNILOAE, „Catolicism ori naționalism?”, în: Cultură 
şi duhovnicie, vol. LI, pp. 226-227. Pentru prima dată articolul a apărut în Telegraful 
român, an LXXX, nr. 27-28, 2 apr. 1932, p. 2. Semnat: Diorates. 

$ IDEM, „Apărătorii «Statusului catolic» ardelean”, în: Cultură şi duhovnicie, vol. |, 
pp. 214-216. Pentru prima dată articolul a apărut în Telegraful român, an LXXX, nr. 
7-8, 23 ian. 1932, pp. 1-2. Nesemnat. 

vrea să fie a tuturor credincioşilor, a tuturor românilor, ca toți să-şi 
iubească neamul şi să lupte la înălțarea lui 7. 

Pornind de la ideile cuprinse în cartea publicată de Nichifor 
Crainic, Ortodoxie şi Etnocrație, Pr. Stăniloae apreciază contribuția pe 
care autorul o are la conturarea legăturii ce există între credința creştin 
ortodoxă şi ideea de naţiune. Într-un fel, cartea lui Crainic este o 
continuare a volumului Puncte cardinale în haos, ideile celor două lucrări 
completându-se şi întregindu-se reciproc într-o viziune a autorului de a 
deştepta şi de implementa statului român specificul sufletului 
românesc. „Ortodoxia face parte din măduva sufletului şi a culturii 
româneşti. Fără ea ne pierdem identitatea şi continuitatea spirituală în 
timp, ne pierdem ca neam aparte. Din Ortodoxie s-a alimentat, a crescut 
şi s-a definit sufleteşte neamul nostru, fără ca să epuizeze Ortodoxia. El 
este legat de Ortodoxie întrucât este legat de sine, de identitatea şi de 
trecutul său'8. Strâns legate de Ortodoxie sunt etnocrația şi 
corporatismul ca modalități practice de organizare a statului nostru, 
slujind astfel intereselor neamului românesc. „Statul trebuie să fie o 
creştere organică a națiunii, modul propriu de a se conduce unitar, de 
a-şi determina viitorul. El nu trebuie croit după modele străine. Un 
neam român trebuie să se organizeze etnocratic şi corporativ. Aşa 
corespunde spiritului românesc şi nevoilor străine”?. 

Analizând notele determinante ale spiritualității româneşti, 
Pr. Dumitru Stăniloae se opreşte la o sinteză biologic-spirituală a mai 
multor elemente ce au compus sufletului acestui popor: elementul 
dac, cel latin şi, nu în ultimul rând, creştinismul ortodox. „Dar este o 
sinteză nouă, o individualitate proprie, cu un principiu de unitate 
deosebit de toate părțile componente. Legea cea mai înaltă de viață a 
neamului nostru, legea care îl exprimă ca ceea ce este el în chip 
propriu, este aceea pe care o trăieşte ca întreg, nu care este proprie 
vreuneia din părțile lui. Caracteristicile elementelor componente sunt 
străbătute de un timbru nou, unitar, de timbrul individualității din 


A 


7 IDEM, „Biserica şi naționalismul”, în: Cultură şi duhovnicie, vol. |, p. 858. Pentru 
prima dată articolul a apărut în Telegraful român, an LXXXIV, nr. 28, 5 iul. 1936, p. 2. 
Semnat: DS. 

3 IDEM, „Ortodoxie şi Etnocraţie”, în: Cultură şi duhovnicie, vol. II, p. 265. Pentru 
prima dată articolul a apărut în Telegraful român, an LXXXVI, nr. 24, 12 iun. 1938, p. 
1. Semnat: D. Stăniloae. 

9 IBIDEM. 

noi, care este românitatea. Deci putem spune că legea cea mai înaltă 
de viață a neamului nostru este românitatea”!0. Este absurd să se 
accentueze oricare dintre elementele constitutive ale sufletului 
românesc în defavoarea celorlalte, românitatea ce ne este 
caracteristică fiind suma tuturor acestor părți constitutive. Creşterea 
neîntreruptă a românismului se poate realiza doar printr-o legătură 
neîntreruptă cu Dumnezeu, românismul neputându-se realiza în 
plinătatea sa fără ortodoxie. „Ortodoxia are o funcție esenţială şi 
chiar capitală în viața românismului. Idealul național permanent al 
neamului nostru nu poate fi conceput decât în legătură cu ea”!l. Între 
sufletul românesc şi ortodoxie este o adevărată simbioză, dragostea 
față de un element însemnând automat şi iubirea pentru celălalt. 
Numai în acest fel se poate justifica şi faptul că, în ciuda 
vicisitudinilor istoriei, poporul român nu a cedat şi nu a dispărut, 
credinţa în Dumnezeu fiind adevărata cauză a rezistenţei sale în fața 
pericolelor istoriei. „Siguri pe mântuirea ce-o vom avea prin 
Ortodoxie, nouă, ca români, nu ne pasă de nimic din ce ni se poate 
întâmpla în lumea aceasta, ca greutăți, ca lupte, ca lovituri. Toate le 
suportăm cu seninătate, cu fruntea luminată de vederea cu duhul a 
fericirii de dincolo de zare” 2. 

Poporul nostru a stat ca un zid de apărare între Orient şi 
Occident, unind cele două extremități atunci când nevoile cereau, 
opunându-se adesea invaziilor dintr-o parte sau din alta. „Noi 
suntem poporul cu spiritualitatea cea mai apropiată de cea genuin 
creştină, de lumina originară a lui Hristos. Ea nu ne-a venit diluată 
de marile distanţe, cum s-a întâmplat cu creştinismul popoarelor 
apusene. În acelaşi timp, noi n-am căzut niciodată sub forțele 
întunecate ale Asiei, cum au căzut celelalte popoare de lege creştină 
genuină. Fără a sacrifica lumina creştină genuină, noi am îndeplinit 


10 IDEM, „Idealul național permanent (1)”, în: Cultură şi duhoonicie, vol. LI, p. 555. 
Pentru prima dată articolul a apărut în Telegraful român, an LXXXVIII, nr. 4, 21 ian. 
1940, pp. 1-2. Semnat: D. Stăniloae. 

11 IDEM, „Idealul național permanent ([l)”, în: Cultură şi duhovnicie, vol. IL, p. 562. 
Pentru prima dată articolul a apărut în Telegraful român, an LXXXVIII, nr. 5, 28 ian. 
1940, pp. 1. Semnat: D. Stăniloae. 

2 IDEM, „Ortodoxia, lumina lumii şi inima neamului nostru”, în: Cultură şi 
duhovnicie, vol. II, p. 587. Pentru prima dată articolul a apărut în Telegraful român, 
an LXXXVIII, nr. 10, 3 mart. 1940, pp. 1-2. Semnat: D. Stăniloae. 

în măsură maximă şi misiunea creştinismului apusean..., de-a stăvili 
puhoaiele Asiei”15. Poporul român se prezintă astfel ca o sinteză între 
Răsărit şi Apus, având capacitatea de a lupta pentru ordinea creştină 
din lume. Naționalismul românesc este clădit pe ideea slujirii 
Mântuitorului lisus Hristos, fiind singurul de acest fel din întreaga 
Europă. Biserica Ortodoxă a fost întotdeauna în slujba naţiunii 
române, între ele neexistând o ruptură, Biserica punând în valoare 
toate puterile creatoare ale poporului. „Aceasta fiind caracteristica 
Bisericii româneşti, este explicabil de ce, precum în trecut, aşa şi azi 
ea merge cu neamul. Precum în trecut n-a existat nicicând conflict 
între neam şi Biserică, aşa nici azi nu există. După război a existat 
uneori o tensiune ascunsă între Stat şi Biserică. Dar nu între neam şi 
Biserică. Tensiunea a fost produsă de spiritul mason al oamenilor 
politici de factură democratică şi străini de aspiraţiile neamului. 
Neamul a stat însă totdeauna alături de Biserică în atitudinea de 
protest. Curentele naționaliste, toate, s-au declarat în acelaşi timp 
creştine. În România numai antinaționalismul este anticreştin” 14. 

De o mare importanță pentru cunoaşterea spiritualității unui 
popor este literatura religioasă populară pe care fiecare persoană începe 
să o cunoască încă din fragedă copilărie. Cărţile populare reprezintă o 
adevărată comoară pentru oamenii de rând ce caută valorile credinței 
creştine păstrate în ortodoxie. „Duhul Bisericii noastre transpiră prin 
toate acele cărți, prin care se perindă ca într-un panoptic toată lumea 
ideilor noastre creştine. Dumnezeu, lisus Hristos, Maica Domnului, 
Tainele, Apostolii, sfinții, icoanele, minunea, virtutea smereniei, lupta 
cu păcatul, dragostea pentru toți oamenii, fie ei cât de păcătoşi. Lumea 
aceasta este atât de organic una, încât nu e povestire religioasă 
tradițională din care să lipsească o cât de mică parte din ea'”15. Toate 
virtuțile creştine pe care le propovăduieşte Biserica noastră trebuie 


13 IDEM, „Între Orient şi Occident”, în: Cultură şi duhovwnicie, vol. II, pp. 806-807. 
Pentru prima dată articolul a apărut în Telegraful român, an LXXXIX, nr. 30, 20 iul. 
1941, pp. 1-2. Semnat: DS. 

14 IDEM, „Biserica Românească”, în: Cultură şi duhovnicie, vol. III, p. 72. Pentru 
prima dată articolul a apărut în Telegraful român, an XC, nr. 11, 15 mart. 1942, pp. 
1-2. Semnat: D. Stăniloae. 

15 IDEM, „Literatura Religioasă Poporală”, în: Cultură şi duhovnicie, vol. I, pp. 
232-233. Pentru prima dată articolul a apărut în Telegraful român, an LXXX, nr. 33- 
34, 23 apr. 1932, pp. 3-4. Semnat: Diacon Dr. D. Stăniloae. 

întruchipate în personaje încadrate în povestiri cu o largă circulație. 
Numai în acest fel se poate spera la luminarea credincioşilor prin 
adevăratele învățături ortodoxe strămoşeşti. 

Nu trebuie trecut cu vederea nici faptul că Biblia a format 
temelia spiritualității româneşti şi a reprezentat baza culturii noastre, 
chiar dacă la începuturi textul nu era redactat în limba română. 
„Precum creştinismul în general n-a început să existe numai din 
momentul în care acest text s-a fixat în scris, ci deodată cu predica 
apostolilor despre viața şi opera lui lisus Hristos, aşa şi creştinismul 
românesc şi spiritualitatea creştină a neamului nostru, deci baza 
culturii lui, n-a aşteptat transpunerea în scris a textului românesc al 
Scripturii, ci s-a alimentat începând cu veacuri înainte din textul 
românesc nescris al ei”1€. Astfel se poate spune că poporul român a 
fost creştin prin Biserică, prin textul viu ce trăia în mijlocul 
comunității creştine de pe aceste meleaguri. Sfânta Scriptură a făcut 
parte din viața poporului român, moştenind înţelegerea textului 
sfânt prin predica apostolică şi prin cuvintele înaintaşilor. 

Între articolele pe care Pr. Dumitru Stăniloae le-a mai scris 
pentru Telegraful român după 1989 se remarcă cele în care cultura şi 
spiritualitatea românească sunt prezentate ca punte de legătură între 
Occident şi Orient, idee ce marchează continuitatea în gândirea 
teologului român între perioada de tinereţe şi cea a maturității, cu 
referire la prezentarea caracteristicilor esenţiale ale poporului român. 
„Poporul nostru, rămas legat de popoarele din Răsărit, a păstrat 
credința creştină aşa cum a primit-o la început, deci în forma ei 
precizată în scrierile Sfinților Părinți din Răsărit. Astfel, 
spiritualitatea, echilibrată şi de largă sinteză a poporului nostru, nu 
se datoreşte numai prezenţei lui geografice între Răsăritul şi Apusul 
Europei şi caracterului lui, pe de o parte latin, pe de alta răsăritean 
prin credinţa lui, ci şi faptului că el şi-a însuşit de la începuturile 
existenţei lui şi şi-a păstrat credinţa creştină originară, care reprezintă 
prin ea însăşi un echilibru între deosebirea lui Dumnezeu de creaţie 
şi prezenţa Lui în creaţie (...). Poporul român, crescut spiritual în 
mistica ortodoxă a luminii, nu în mistica occidentală a întunericului, 


1 IDEM, „Biblia şi sufletul românesc”, în: Cultură şi duhoonicie, vol. II, p. 316. Pentru 
prima dată articolul a apărut în Telegraful român, an LXXXVI, nr. 37, 11 sept. 1938, 
pp. 1-2. Semnat: D. Stăniloae. 

este un popor care se bucură de lumină, căci lumina este în planul 
fizic expresia rânduielii, iar în planul spiritual, expresia bunătății sau 
a relației armonioase, generoase a omului cu semenul său. Fața 
omului bun răspândeşte lumină. De aceea sfinții au în icoane 
capetele înconjurate de un nimb luminos. Omul bun este omul care 
zâmbeşte luminos în bucuria comuniunii” 7. 

Volumul Ortodoxie şi românism, publicat de Pr. Dumitru 
Stăniloae în anul 1939, adună în paginile sale articole apărute 
anterior în revista Gândirea şi în ziarul Telegraful român, fără a avea 
„pretenţia să înfățişeze o sinteză de idei pe marginea problemei 
actuale în spiritul doctrinei creştine ortodoxe, atât pentru că lipsesc 
din ea o mulțime de probleme, cât şi pentru că articolele din ea ar 
mai trebui să fie rotunjite printr-o mai atentă cufundare în ele, pentru 
a se articula desăvârşit întreolaltă”18. În această carte, Pr. Stăniloae 
analizează mai multe păreri formulate în epocă de diferiți intelectuali 
care tratează în lucrările lor raportul ce există între credința 
creştin-ortodoxă şi spiritualitatea poporului român. Este vorba 
despre cartea lui C. Rădulescu-Motru, Românismul (1936), despre 
controversa dintre publicația Unirea şi Sextil Puşcariu, sau despre 
discuția dintre Nae lonescu, Radu Dragnea şi Dragoş Protopopescu 
în legătură cu naționalismul sub aspect moral. 

Discuţia despre raportul dintre creştinism şi națiune trebuie să 
pornească de la adevărul că creştinismul se adresează persoanei, iar 
nu unei anume națiuni. Naţiunile nu au conştiinţă pentru că nu sunt 
ipostasuri. Pe de altă parte, persoanele nu sunt separate unele de 
altele, viețuind şi având necesități şi idei comune. Persoanele sunt 
legate de Dumnezeu şi, astfel, sunt legate şi între ele, rămânând 
totuşi unice, fără a fi izolate. Între uman şi național există o strânsă 
legătură, neputând iubi națiunea dacă nu îţi pui în valoare calitatea 
de ființă umană unică. „Umanitatea se află în adâncul firii tale 
naționale. Doar e fapt notoriu că imitatorii simțirilor şi atitudinilor 


A 


17 IDEM, „Spiritualitatea echilibrată, de largă sinteză a poporului român”, în: 
Cultură şi duhovnicie, vol. Il, pp. 821-823. Pentru prima dată articolul a apărut în 
Telegraful român, an CLXI, nr. 25-26, 1 iul. 1993, pp. 1-2. Semnat: Pr. prof. dr. D. 
Stăniloae. „Cuvânt înainte” din broşura Biserica şi sectele, Tesalonic, 1992. 

15 IDEM, Ortodoxie şi românism, Liparul tipografiei arhidiecezane, Sibiu, 1939, p. 393. 
(Nu vom menţiona anul sau publicaţia în care au apărut articolele adunate în acest 
volum, ele formând, chiar în intenţia autorului, o carte individuală). 

străine sunt mai puțin umani, pentru că trăiesc la suprafață. Un 
român înțelege şi iubeşte oameni de alt neam nu printr-o depăşire a 
realității sale de român, printr-o coborâre undeva în substratul pur 
uman al personalităţii sale, ci rămânând român”. Ortodoxia, 
categorie esenţială a românismului, se adresează omului întreg şi, în 
acelaşi timp, tuturor oamenilor indiferent de moştenirea lor 
națională. „Naţiunile sunt, după cuprinsul lor, eterne în Dumnezeu. 
Dumnezeu pe toate le vrea. În fiecare arată o nuanţă din 
spiritualitatea Sa nesfârşită. Le vom suprima noi, vrând să rectificăm 
opera şi cugetarea eternă a lui Dumnezeu? Să nu fie! Mai degrabă 
vom ţine la existența fiecărei națiuni, protestând când una vrea să 
oprime sau să suprime pe alta şi propovăduind armonia lor, căci 
armonie deplină este şi în lumea ideilor dumnezeieşti” 20. 

În conturarea raportului dintre românism şi ortodoxie, Pr. 
Stăniloae porneşte de la cartea Românismul scrisă de Rădulescu-Motru, 
în care se afirmă că între cele două elemente nu există nicio legătură, 
chiar dacă în trecut acestea au fost de nedespărţit. În ciuda unor 
asemenea afirmații, trebuie notat faptul că, fără a renunţa la 
universalitatea ce-i este caracteristică, ortodoxia produce adevărate 
transformări interioare în sufletele celor cărora se adresează, efectele ei 
producându-se atât la nivelul persoanei, cât şi al naţiunii. Ortodoxia 
reprezintă „ritmul în care se regăseşte însăşi suflarea cea mai autentică a 
vieţii totale, a vieții în dorire spre progresul prin care se vindecă răul 
care a rănit-o şi prin care se înalță spre perfecțiunea care este adevărata 
ei stare de normalitate. Ortodoxia este adevărata entelechie a vieţii, 
drumul drept al ei, legea care o duce spre idealul cuprins virtual în 
real”21. Între sufletul românesc şi ortodoxie este o strânsă legătură ce se 
poate vedea în toate aspectele vieții acestei națiuni, începând cu viața de 
zi cu zi a satului. Legăturile românului cu natura înconjurătoare fac 
parte din structura interioară a sufletului românesc, această legătură 
fiind o influență a ortodoxiei. „Românul are două pasiuni mari: 
pământul şi credința. Sunt cele două realități organice şi esențiale ale 


19 IBIDEM, p. 12. 
20 IBIDEM, p. 44. 
21 IBIDEM, p. 66. 

vieții. Românul simte că din ele îi curge seva. Din pământ, viața 
trupului, din Dumnezeu viața sufletului” 22. 

Ortodoxia este cea care îi dă românului sentimentul de unire 
mistică cu întreg cosmosul şi de respect față de tot ceea ce-l 
înconjoară. Tot din ortodoxie derivă şi ospitalitatea românului, 
sentimentul că trebuie să se dăruiască total aproapelui său. Românul 
nu este singuratic şi nici egoist. El consideră societatea ca o 
modalitate prin care se împlineşte sub toate aspectele vieții, atât 
exterior, cât şi interior. Românul concepe societatea după raportul pe 
care el îl are cu Biserica şi după învăţătura sa despre Sfânta Treime. 
„Poporul cel mai pătruns de spiritualitatea ortodoxă se dovedeşte cel 
român. El s-a născut creştin. El n-are la bază o altă structură 
religioasă, care s-o tulbure pe cea ortodoxă. Însuşi faptul că a trăit 
atâta vreme ferit de alte curente spirituale, numai în credința 
creştină, a contribuit la deplina cristalizare a sufletului în sensul ei”3. 

Dacă cineva ar căuta trăsătura esențială a românului, aceasta 
ar fi armonia în care trăieşte cu tot ceea ce-l înconjoară, cu toate 
persoanele, cu sine însuşi şi cu Dumnezeu. Apropierea de ortodoxie 
reprezintă apropierea de noi ca persoane create după chipul lui 
Dumnezeu. „Lupta pentru mărirea neamului pe linia virtuţilor 
creştine, nu e decât lupta pentru preamărirea lui Dumnezeu în 
făptură. lar când accentuăm elementul ortodox din firea românească, 
arătăm un motiv în plus pentru necesitatea ca neamul nostru să 
rămână pe linia ortodoxă, dacă vrea să nu decadă din românism şi în 
general dintr-o situație superioară în una inferioară”24. 

Pornind de la un discurs al lui Sextil Puşcariu, în care se 
accentua faptul că poporul român realizează o fuziune între latinitate 
şi ortodoxie, având astfel un fond unic, Pr. Stăniloae critică pe cei ce 
în revista Unirea încercau să demonstreze contrariul în virtutea 
faptului că, dacă suntem latini, atunci trebuie să fim catolici sau uniți. 
„Ortodoxia ni se înfăţişează, mai ales în urma experienţelor ultimului 
veac de aprigă imitație a Apusului, ca singurul factor susținător şi 
creator de originalitate etnică în cadrul latinităţii. Poporul român se 
bucură, datorită sintezei dintre latinitate şi ortodoxie, de privilegiul 


2 IBIDEM, p. 74. 
25 IBIDEM, p. 87. 
24 IBIDEM, p. 119. 

unor însuşiri spirituale şi al unei culturi unice, de un deosebit farmec. 
Aceasta se vede şi din faptul că tendințele moderne de-a subția 
pecetea ortodoxiei de pe latinitatea noastră, din limba noastră, din 
cultura noastră, amenință să alunge tot farmecul firii noastre. 
Ortodoxia reprezintă în firea noastră aburul mistic, senzația 
misterului”. La poporul român se observă cel mai bine existența 
bipolară cu elemente specifice atât Occidentului, cât şi Orientului, 
observabile în toate aspectele vieții românilor, în literatură, în portul de 
zi cu zi sau în vorbirea obişnuită. Latinitatea şi ortodoxia sunt cele două 
caracteristici esenţiale ale poporului român. În acest sens, „la niciun 
popor ortodox, forma aceasta de creştinism nu dă o sinteză atât de 
interesantă şi de fermecătoare ca la cel român, datorită latinităţii lui. Şi 
la puţine popoare ortodoxe, formează ortodoxia în atât de mare măsură 
un element absolut necesar pentru diferenţierea lui, pentru salvarea 
originalității lui, ca la cel român. Încât trebuie să socotim ca o deosebită 
binecuvântare faptul că întrunim cele mai alese condiţii pentru a crea o 
cultură de o originalitate bine reliefată”26. 

În disputa de idei cu privire la definirea raportului dintre 
ortodoxie şi naționalism s-au angajat personalități ca Nae lonescu, 
Radu Dragnea sau Dragoş Protopopescu. Ultimii doi susțineau 
faptul că a fi naționalist este echivalentul păcatului, scăparea de 
acesta fiind posibilă doar prin ortodoxie. Nu națiunea este păcătoasă, 
existența ei fiind ceva natural, ci gândirea grupului ce formează 
națiunea atunci când se vrea despărțit de alte grupuri cu aceeaşi 
pretenţie. Ortodoxia este însă cea care gândeşte şi lucrează pentru 
întreaga omenire ecumenic, fără a face deosebiri de neam şi de rasă. 
Nae lonescu susținea ideea că ne putem mântui încă din această 
lume, fiind în istorie, deci naționalismul trebuie să fie un lucru firesc 
şi natural, astfel încât ortodoxia nu poate fi desprinsă de ideea de 
națiune. Pornind de la aceste idei, Pr. Stăniloae subliniază că 
„familia, națiunea, statul, împreună cu atitudinea pozitivă față de ele 
şi cu mijloacele inevitabile prin care ne manifestăm această atitudine 
pozitivă: căsătoria şi iubirea de familie, naționalismul şi loialitatea 
cetățenească, sunt orânduiri mai presus de voia noastră, cărora 
trebuie să ne supunem şi care sunt absolut necesare pentru 


25 IBIDEM, p. 133. 
2 IBIDEM, p. 142. 

menţinerea vieţii”?. În principiu, niciun naționalism nu mântuie şi 
nici nu pierde pe nimeni, totul depinzând de credința celui ce 
făptuieşte încă din această viață. „Ortodoxia nu este un sector al 
vieții, detaşat de toate faptele şi condiţiile naturale ale omului. Ea nu 
este numai în biserică, sau numai cărturărie universalistă, sau sistem 
de sfere cristaline plutind pe deasupra valurilor vieții, neatins de ele 
şi neintervenind în ele. Ea este forță amestecată în totalitatea faptelor şi 
situațiilor omeneşti, mântuind pe om nu întrucât îl scoate din ele, ci 
întrucât acela lucrează în ele după harul ei. Dacă e drept până la un loc 
că neamul acoperă sectorul ortodoxiei, dând unei forme universale în 
anumite privințe un colorit propriu, la rândul ei şi ortodoxia cea 
universală acoperă întreg; pe fiecare neam care-i aderă”. 


3. Spaţiul mioritic în disputa dintre Lucian Blaga 

şi Pr. Dumitru Stăniloae 

3.1 Spaţiul mioritic în filosofia lui Lucian Blaga 

Un capitol important al filosofiei blagiene este ocupat de teoria 
culturii, lucrarea Spaţiul mioritic fiind o aplicare a teoriilor generale 
formulate de filosoful român în studiile anterioare la realitatea şi 
fenomenul cultural românesc. „Este pentru prima oară că stilul românesc 
este privit prin prisma filosofică şi în cadrul unei filosofii a culturii, pentru 
întâia oară că el este încadrat într-o viziune filosofică despre cultură”2. 

Spaţiul mioritic este spațiul orizontului ondulat, specific 
poporului român, purtând acest nume deoarece este cadrul celei mai 
importante creații poetice: Mioriţa. Spaţiul mioritic exprimă 
articulațiile unui suflet ca „sine”, o nădejde şi o deznădejde, acesta 
fiind spațiul ondulat în succesiunea de reliefuri ce o implică, 
exprimând un suflet în permanentă alternanță de accente. Studiind 


27 IBIDEM, pp. 164-165. 

2% IBIDEM, pp. 177-178. 

2 OVIDIU DRIMBA, Filosofia lui Lucian Blaga, Casa de editură Excelsior, Bucureşti, 
1995, p. 62. G. Călinescu nota despre Spațiul mioritic blagian: „Studiul ar avea mai 
multă aplicație sociologică şi documentară, decât doctrinară. Din păcate, materialul 
documentar e foarte redus şi impresia este că autorul cunoaşte superficial istoria patriei 
şi spiritualitatea ei (...). Luciferic, mioritic, izvodal, stihial, anabastic, catabastic, toate 
acestea ajung un joc de cuvinte care a şi avut în publicistică un efect egal 
hermetismului suprarealist” (G. CĂLINESCU, Istoria literaturii române de la origini până în 
prezent, Fundaţia culturală Ideea Europeană, Bucureşti, 2004 pp. 952-953). 

stilurile spiritualităților creştine, aşa cum se pot identifica la diferite 
popoare, Lucian Blaga afirmă că „stilul, atribut în care înfloreşte 
substanța spirituală, e factorul imponderabil prin care se împlineşte 
unitatea vie într-o varietate complexă de înțelesuri şi forme. Stilul, 
mănunchi de sintagme şi motive, pe jumătate tăinuite, pe jumătate 
revelate, este coeficientul, prin care un produs al spiritului uman îşi 
dobândeşte demnitatea supremă, la care poate aspira”%. În viziunea 
lui Blaga, românul viețuieşte într-un spaţiu matrice cristalizat, trăind 
„inconştient, pe «plai», sau mai precis în spațiul mioritic, chiar şi 
atunci când, de fapt şi pe planul sensibilităţii conştiente trăieşte de 
sute de ani pe bărăgane. Şesurile româneşti sunt pline de nostalgia 
plaiului. Şi de vreme ce omul de la şes nu poate avea în preajmă acest 
plai, sufletul îşi creează pe altă cale atmosfera acestuia. Cântecul ține 
loc de plai. Solidaritatea sufletului românesc cu spațiul mioritic are 
un fel molcom, inconştient, de foc îngropat, nu de efervescenţă 
sentimentală sau de fascinație conştientă” 51. 

Blaga vorbeşte despre mai multe spiritualități creştine, iar nu 
despre una singură, unitatea aparținând utopiei, visului, frumosului, o 
unitate a creştinismului existând doar la început. Pe măsură ce s-a 
răspândit, creştinismul s-a modelat firii, caracterului unui anumit popor 
sau grup de popoare, făcându-şi apariția cele trei confesiuni: ortodoxia, 
catolicismul şi protestantismul. „Suntem convinşi că deosebirile cele mai 
esențiale dintre spiritualitatea catolică, evanghelică şi ortodoxă sunt mai 
mult de «sti» decât de «idee»“%2. Ortodoxia se caracterizează prin 
predilecția organicului, făcând din Biserică - Casa Domnului. Tot ce este 
organic este asimilat în raport cu transcendentul: viața, firea, pământul. 
Pe de altă parte, ortodoxia singură favorizează divizarea în națiuni, 
acceptând şi o descentralizare a organizării bisericeşti. Catolicismul 
rămâne indiferent, continuând să impună ca universală o limbă moartă; 


50 LUCIAN BLAGA, Trilogia culturii, Ed. Humanitas, Bucureşti, 2011, p. 11. 

51 IBIDEM, pp. 165-166. 

%2 IBIDEM, p. 187. Trebuie amintită aici şi disputa ce a avut loc în epocă asupra 
raportului dintre ortodoxie şi spiritualitatea românească, dispută ce i-a antrenat, 
printre alții, pe Nae lonescu, Mircea Eliade, sau Mircea Vulcănescu, pornind de la 
Prefaţa pe care profesorul Nae lonescu a scris-o cărții lui Mihail Sebastian, De două 
mii de ani... Deşi nu s-a implicat în aceste discuţii, ideile lui Lucian Blaga sunt în 
consonanță cu preocupările intelectualilor din perioada interbelică, cu precădere 
asupra identității naționale. 

pentru protestanți ideea de națiune este o problemă de alegere liberă. 
Ortodoxia se caracterizează printr-o cultură spontană, anonimă, 
populară, folclorică. Însă, caracteristica esenţială a spiritualității ortodoxe 
o identifică Blaga în „sofianic” - raportul omului cu transcendentul. 
Elemente sofianice le descoperă filosoful în baladele populare Mioriţa şi 
Meşterul Manole, acolo unde teme păgâne au primit valenţe creştine. 

Sofianicul este prezent şi dincolo de viața religioasă, în 
construcția caselor, în ornamentica populară, în atitudinea față de 
istorie, sau în refuzul de a se organiza pe plan social şi politic. În cele 
din urmă, ortodoxia este, la fel ca şi celelalte spiritualități creştine, 
bipolară, orientată atât spre transcendent, cât şi spre vremelnic, spre 
imanent. Tocmai prin felul în care se prezintă această dublă poziționare 
se defineşte caracteristica esențială a ortodoxiei prin care se diferențiază 
de celelalte confesiuni creştine. „Întâi: în cadrul «vremelniciei» duhul 
ortodox îşi îndreaptă preferinţele spre categoriile şi lotul organicului. Şi 
al doilea: «transcendentul» e închipuit în ortodoxie ca fiind coborâtor, 
iar lumea ca un «receptacul». Această dublă orientare, ce diferă prin 
ambele ei aspecte de orientările spirituale de aiurea, conferă ortodoxiei 
înfăţişarea măreață a unui fenomen de originală şi înaltă anvergură. 
Profilul magnific al unui asemenea fenomen poate să intereseze prin 
sine însuşi. Cu atât mai mult acest profil va interesa gândirea 
românească. Înțelegerea fenomenului contribuie din plin şi la 
înțelegerea culturii populare româneşti, în cadrul căreia determinantele 
stilistice ale ortodoxiei au găsit o înflorire şi dincolo de ceea ce este 
dogmatic şi canonic fixat”5€. 

Alături de notele specifice culturii naționale, originalitatea 
unui popor se caracterizează şi prin felul în care a asimilat teme şi 
motive de largă circulație. Şi în acest sens literatura română 
reprezintă un depozit ce încă nu a fost studiat aşa cum trebuie, mai 
ales atunci când vine vorba de teme sacrale care se găsesc în 
literatura din întreaga lume. „Toate aceste variațiuni pe teme sacrale 
au o semnificației fie de adâncire, fie de lărgire, fie de inversare a 
perspectivelor temelor sacrale. O mai atentă studiere a materialului 
folcloric, după teme, ar scoate la iveală linia de mişcare proprie 
spiritului nostru etnic. S-ar vedea degrabă că poporul românesc nu 


3% IBIDEM, pp. 227-230. 
3% IBIDEM, p. 234. 

s-a juruit motivelor sacrale, ci îşi merge drumul său interior, înscris 
în structura ce-l diferențiază de alte popoare. Cultura biblică şi 
bisericească sunt asimilate în spirit creator”%. În viziunea lui Blaga, 
felul în care se produce acest fenomen ne aproprie de popoarele 
balcanice şi ne diferenţiază de cele apusene. Dacă se poate vorbi 
totuşi de o caracteristică esenţială a spiritualității româneşti, aceasta 
este reprezentată de categoria „dorului”, dorul, prezent în toate 
creațiile românilor reprezentând o „aspirație trans-orizontică, 
existenţă care în întregime se scurge spre «ceva»“3%6. 

Ceea ce caracterizează filosofia lui Blaga cu privire la 
spiritualitatea poporului nostru este apriorismul românesc. „În ciuda 
influențelor care-şi dispută inutil pământul nostru, în ciuda 
interferenţelor care îşi fac jocul nestatornic în țara şi în sufletul 
poporului nostru, există un «românism», în înțelesul superior al unui 
complex, sau al unei constelații, cu totul aparte, de determinante 
spirituale. Dincolo şi mai presus de misterul sângelui, românismul e 
un patrimoniu stilistic, alcătuit în parte din determinante ce-i aparțin 
exclusiv, în parte dintr-un raport intim, de natură funcțională şi de 
dozaj, al unor determinante care-l depăşesc. Există o vie matrice 
stilistică, în lumina căreia românismul ne apare ca un ansamblu, 
conturat din latenţe şi realizări”. 

Notele definitorii ale acestui românism sunt complexe şi, deşi 
diversificate, formează un tot unitar: orizontul spiritual ondulat, 
mioritic, şi un orizont de avansare legănată în timp; sentimentul 
destinului trăit ca ondulat, ca o alternanță de suişuri şi coborâşuri, de 
dealuri şi văi; categoriile organicului; tendința spre sofianic; 
orientarea spre forme geometrice şi stihiale; dragostea de pitoresc; 


%5 IBIDEM, p. 241. 

% IBIDEM, p. 283. 

57 IBIDEM, p. 323. Definind matricea stilistică, Lucian Blaga nota: „Cât priveşte 
factorii primari, să reținem de o parte discontinuitatea lor şi posibilitatea de a varia 
independent unul de celălalt, şi să reținem de altă parte putinţa acestor factori de a 
alcătui mănunchiuri de-o apreciabilă stabilitate. O astfel de constelație de factori, 
de-o considerabilă rezistenţă interioară, se poate statornici în inconştientul uman, 
dobândind deci funcția unui complex determinant. Structura stilistică a creaţiilor 
unui individ, sau ale unei colectivități, poartă pecetea unui asemenea complex 
inconştient. Propunem pentru denumirea unui astfel de complex termenul de 
«matrice stilistică»” (p. 141). 

simțul măsurii şi al întregului. Toate aceste caracteristici se adună ca 
într-un mănunchi, dar în surdină, în discreție desăvârşită. Totuşi, din 
cauza vitregiilor vremii, matricea stilistică românească nu s-a putut 
manifestă în întreaga ei plenitudine, aşteptând momentul să se 
manifeste deplin. „Examenul atent şi stăruitor al culturii noastre 
populare ne-a dus la concluzia reconfortantă despre existența unei 
matrice stilistice româneşti. Latenţele ei, întrezărite, ne îndreptățesc 
la afirmaţia că avem un înalt potenţial cultural. Tot ce putem şti, fără 
temerea de a fi dezminţiți, este că suntem purtătorii bogaţi ai unor 
excepționale posibilități. Tot ce putem crede, fără de a săvârşi un 
atentat împotriva lucidităţii, este că ni s-a dat să luminăm cu floarea 
noastră de mâne un colț de pământ. Tot ce putem spera, fără de a ne 
lăsa manevraţi de iluzii, este mândria unor iniţiative spirituale, 
istorice, care să sară, din când în când, ca o scânteie. Şi asupra 
creştetelor altor popoare. Restul e... ursită”'3%. 


3.2 Spiritualitate românească şi ortodoxie în cartea 

Poziția Domului Lucian Blaga față de Creştinism 

şi Ortodoxie 

O carte mult controversată, care a stârnit discuții nu numai în 
epoca% în care a apărut, este cea publicată de Pr. Dumitru Stăniloae 


% IBIDEM, p. 327. 

59 Pornind de la cartea Pr. Stăniloae, Lucian Blaga a scris un pamflet, De la cazul 
Grama la tipul Grama, publicat în luna iunie a anului 1943 în revista Saeculum. 
Alexandru Tănase este de părere că tipul Grama reprezintă tabăra ortodoxă, în 
frunte cu Nichifor Crainic (ALEXANDRU TĂNASE, Lucian Blaga - Filosoful poet, poetul 
filosof, Editura Cartea românească, Bucureşti, 1977, p. 15). De aceeaşi părere este şi 
Dumitru Micu: „Dacă Nichifor Crainic se mulţumeşte să-şi enunţe rezervele în 
treacăt, D. Stăniloae expune (bineînţeles, critic) Poziţia Domnului Lucian Blaga față de 
Creştinism şi Ortodoxie pe spațiul unui întreg volum (...). La nici una dintre citatele 
întâmplări, şi nici la altele, sincrone, Blaga n-a răspuns direct, dar în Saeculum 
denunță, cum s-a văzut, chiar din primul număr, directivele ortodoxiste ca 
încercări «de a interzice orice gândire filozofică-metafizică de o semnificație 
creatoare» şi tot acolo face «tipului Grama» în care, după toate indiciile, a voit să 
încadreze pe D. Stăniloae (poate şi pe Crainic), un portret satiric memorabil, valid 
în sine, indiferent de persoanele ce i-au slujit drept model, capodoperă de 
portretură grotească” (DUMITRU MICU, op. cit., pp. 369-370). Chiar dacă Lucian 
Blaga a scris pamfletul având în vedere mai mulți adversari, el se referă, în special, 
la Pr. Dumitru Stăniloae şi la lucrarea publicată de acesta. Trebuie amintit însă şi 

în anul 1942, Poziţia Domnului Lucian Blaga față de Creştinism şi 
Ortodoxie. Chiar şi în zilele noastre volumul a trezit numeroase 
comentarii. Astfel, în Cuvântul înainte al cărţii O ontologie a iubirii — 
Subiect şi Realitate Personală supremă în gândirea teologică a părintelui 
Dumitru Stăniloae, Mitropolitul Nicolae Corneanu nota: „Elementelor 
semnalate de autor, constituind «o limită serioasă în gândirea 
părintelui Stăniloae» le-am adăuga, fie-ne permis, modul aproape 
barbar de a-l desființa pe unul dintre cei mai mari gânditori români, 
Lucian Blaga, singurul care a creat un sistem propriu de gândire, pe 
motiv că ideile din scrierile sale «dăunează profund existenţei 
creştinismului şi ortodoxiei, dacă ar fi însuşit de tineretul chemat 
mâine la conducerea destinelor naționale»"4. 

Cartea scrisă de Pr. Stăniloae are şapte capitole şi abordează 
întreaga filosofie blagiană pusă faţă în faţă cu creştinismul şi, mai 
ales, cu ortodoxia, capitolele apărând pentru prima dată în Telegraful 
român între 19 mai-2 iunie 1940 şi 31 mai-16 august 19424. În legătură 
cu importanța acestei lucrări, Remus Rus remarca: „În avântul 
confruntărilor de idei, autorul nu a determinat doar locul pe care 
gândirea filosofică îl deține în funcţie de teologie, ci a formulat, cu 
deosebită perspicacitate, modul în care religia trebuie abordată şi 
înțeleasă şi prin aceasta, având în vedere universalitatea 
fenomenului religios şi varietatea lui, a trasat liniile unei autentice 
teologii a religiilor”. În ceea ce priveşte felul în care a reacționat 
Blaga în această polemică ca şi în majoritatea discuțiilor pe care le-a 
avut cu diferiți gânditori din epocă, Ovidiu Papadima nota: 


faptul că Nichifor Crainic a scris şi el un pamflet împotriva lui Blaga, intitulat Iulian 
Apostatul, publicat în revista Gândirea, XXII, nr. 3, martie 1943, pp. 173-174. 

10 NICOLAE CORNEANU, Cuvânt înainte. Recomandare de suflet, în: SILVIU EUGEN 
ROGOBETE, O ontologie a iubirii. Subiect şi Realitate Personală supremă în gândirea 
teologică a părintelui Dumitru Stăniloae, Cu un cuvânt înainte de ÎPS Nicolae, 
Mitropolitul Banatului, Traducători: Anca Dumitraşcu şi Adrian Guiu, Ed. 
Polirom, laşi, 2001, p. 5. 

41 Preotul Profesor DUMITRU STĂNILOAE, Cultură şi duhovnicie, Vol. IL (1937-1941), 
pp. 623-646, Vol. III (1942-1993), pp. 105-245. 

4 Prof. Dr. REMUS RUS, Spre o teologie a religiilor în viziunea Păr. Prof. D. Stăniloae, în: 
Persoană şi Comuniune. Prinos de cinstire Părintelui Profesor Academician Dumitru 
Stăniloae la împlinirea vârstei de 90 de ani, din iniţiativa Pr. Prof. Decan Dr. Mircea 
Păcurariu, sub îngrijirea Diac. Asist. loan 1. Ică jr, Editura şi tiparul Arhiepiscopiei 
ortodoxe Sibiu, 1993, p. 521. 

„Polemicile lui Blaga ar putea constitui singure un capitol savuros şi 
instructiv (...). A fost dur şi cu trăsături excesiv îngroşate, în polemica 
cu filosoful remarcabil, care a fost C. Rădulescu-Motru (...). Nici în 
discuția cu profesorul universitar D. Stăniloae - coleg cu el la 
Universitate şi în paginile Gândirii -, n-a fost prea elegant, deşi, pe un 
teren ca al dogmelor creştine, discuțiile puteau fi mai calme”$%. 

Cartea teologului român a fost scrisă ca urmare a unui interviu 
acordat de Lucian Blaga ziarului Viaţa, din 26 mai 1942, în urma 
publicării operei Religie şi Spirit, lucrare ce a stârnit reacții din partea 
teologilor şi, mai ales, a gândiriştilor. În acest interviu filosoful român 
afirma: „Ortodoxia nu este decât o parte din acest românesc... Nu 
înseamnă că ortodoxia nu-şi are valoarea ei, dar nu trebuie să limităm 
spiritualitatea românească la o singură formă, când e atât de complexă... 
Ortodoxia este o religie care a fost asimilată de spiritualitatea 
românească, originea ei fiind grecească şi bizantină”4. Această idee 
porneşte de la concepția lui Blaga după care religia este creația 
spiritului uman şi al unui anumit stil abisal, fiind autorealizarea şi 
autodepăşirea ființei umane. Pr. Dumitru Stăniloae îi dă dreptate 
filosofului, spunând că nimeni n-a confundat ortodoxia cu românismul, 
ci doar cu o parte a lui. Dar, continuă teologul, „ortodoxia, în viața 
românismului, chiar dacă e numai o parte, e o parte ce-şi pune pecetea 
pe întregul românism şi prin urmare filosofia D-sale, atacând ortodoxia 
românească, e potrivnică românismului”4. Filosofia blagiană neagă 
Revelația divină, punctul central al ortodoxiei. 

Ideile lui Lucian Blaga cu privire la Spațiului mioritic sunt 
tratate de Pr. Dumitru Stăniloae în capitolul al VII-lea al cărții, 
Ortodoxia românească şi mitul Domnului Blaga, în care teologul român 
remarcă: „Răsăritul ortodox nu e dominat numai de convingerea că 
transcendentul coboară, ci şi de conştiinţa că el nu coboară decât dacă 
omul se sileşte prin eforturile proprii să se facă apt să-l primească. E o 


43 OVIDIU PAPADIMA, Era un vultur de mari înălțimi constrâns să umble pe jos, în: |. 
Oprişan, Lucian Blaga printre contemporani, Dialoguri adnotate, Ediţia a II-a, revizuită, 
augmentată, necenzurată, Ed. Saeculum, Ed. Vestala, Bucureşti, 1995, p. 367. 

4 LUCIAN BLAGA apud DUMITRU STĂNILOAE, Poziţia domnului Lucian Blaga față de 
Creştinism şi Ortodoxie, Ed. Paideia, 1997. Pentru prima dată cartea a fost publicată 
la Sibiu - Tiparul Tipografiei Arhidicezane, 1942 - retipărire din Telegraful Român 
(1940, 1942), pp. 8-9. 

+5 DUMITRU STĂNILOAE, Poziția domnului Lucian Blaga față de Creştinism şi Ortodoxie, p. 15. 

continuă sinergie, o coborâre armonică şi permanentă între voia omului 
şi harul divin”. Abordarea Pr. Stăniloae are în vedere notele distinctive 
ale ortodoxiei româneşti, aşa cum sunt ilustrate de filosoful român, puse 
în comparație cu elementele ortodoxiei adevărate. „Vom recunoaşte de la 
început că în cartea Spațiul mioritic se cuprind lucruri remarcabile despre 
specificul românesc şi ortodox. Faptul acesta ne arată că atunci când dl. 
Blaga s-a aplecat cu dragoste asupra duhului autohton, lăsându-l pe acela 
să grăiască, fără să-l înăbuşe cu pretențiile unei filosofii individualiste, a 
reuşit să ne dea pagini minunate, în care întreg românismul îşi 
recunoaşte ceva din chipul lui şi care i-au creat d-lui Blaga gloria de 
filosof al specificului nostru etnic şi ortodox"+. Cu toate acestea, există 
multe inconsecvenţe între ideile lui Blaga cu privire la ortodoxismul 
românesc şi adevărata credință creştin ortodoxă. Urmează o atentă 
analiza a concepției filosofului cu privire la raportul dintre, pe de o parte, 
stil, fatalismul stilistic şi religie, respectiv ortodoxia românească. 

În Spaţiul mioritic Blaga vorbeşte despre transcendentul care 
coboară, ce reprezintă elementul specific ortodoxiei româneşti. 
Pentru filosof, ortodoxul este o ființă inactivă şi pasivă care aşteaptă 
coborârea transcendentului. Pr. Stăniloae vede în această părere 
nimic altceva decât concepția predestinaţiei specifică lumii 
protestante şi, mai ales, calvinismului. În ortodoxie nu numai 
transcendentul coboară, ci şi omul se sileşte, prin eforturi personale, 
să ajungă la transcendent, indiferentismul moral nefiind specific 
credinţei ortodoxe. „Nu prin subconştient e credincios răsăriteanul, 
cum afirmă dl. Blaga, ci printr-o victorie continuă asupra tuturor 
patimilor şi gândurilor ce pornesc din subconştient, printr-o victorie 
a treziei, a spiritului, asupra subconştientului” 4%. În viziunea Pr. 
Stăniloae, Lucian Blaga face o mare confuzie între creştinismul 
apusean, catolic şi protestant, şi cel răsăritean, majoritar ortodox: în 
Răsăritul ortodox, nu numai transcendentul coboară, ci şi omul 
încearcă prin forțele proprii să ajungă la Dumnezeu. Marele Anonim 
al lui Blaga este total diferit de Dumnezeul creştinilor ortodocşi. În 
concluzie, „filosofia d-lui Blaga se vădeşte a purta nu numai pecetea 
filosofiei germane, ci şi a protestantismului german, în care aceea îşi 


4 IBIDEM, p. 139. 
+7 IBIDEM, pp. 135-136. 
48 IBIDEM, p. 140. 

are substratul. Subiectivismul filosofiei germane, ca individualism şi 
neîncredere în putinţa de a cunoaşte realitatea şi de a intra în 
comuniune cu ea, nu e specific ortodoxiei, ci îşi are izvorul în 
protestantismul pesimist al lui sola fide, care afirmă că toate puterile 
cognitive şi etice ale omului sunt definitiv distruse prin păcat”. 

Lucian Blaga accentuează faptul că ortodoxia este sofianică, în 
timp ce Pr. Stăniloae susține că filosofia blagiană este antisofianică. 
Mai mult decât atât, această gândire este antiortodoxă şi 
antiromânească, având ca punct de plecare filosofia monadelor. „Dar 
pe Blaga nu-l interesa faptul că nu era considerat gânditor creştin şi 
ortodox! Dimpotrivă: se declara el însuşi un eterodox - arătând 
totodată că şi gândirea populară, filosofia poporului nostru, include 
filoane clare de eterodoxie”%. 


4. Sfinți şi sfințenie în spațiul românesc 

Traducând şi publicând în anul 1979 Filocalia, volumul VIII, 
Pr. Dumitru Stăniloae a introdus şi un număr considerabil de pagini 
Din istoria isihasmului în Ortodoxia românească, înlăturând astfel 
prejudecățile istoriei cu privire la lipsa spiritualității filocalice pe 
teritoriul țării noastre, aşa cum erau prezentate datele într-o 
traducere germană ce se ocupa de istorie isihasmului doar în Biserica 
greacă şi în cea rusă. Autorul german menţionează însă că Filocalia a 
ajuns în Rusia prin Moldova, fără a insista însă pe această informaţie 
şi pe faptul că Paisie Velicicovschi a găsit în Moldova o formă 
închegată de monahism ce avea o tradiţie filocalică de lungă durată, 
cu un accent deosebit pe rugăciunea lui lisus. „Iocmai datorită 
acestei existențe de sine a țărilor române şi unei dezvoltări a vieții 
mănăstireşti, pe care au putut-o menţine ele, şi copierii bogate de 
manuscrise de spiritualitate ortodoxă, iar mai târziu tipăririi de cărți 
cu acest conţinut, din care unele puteau fi trimise şi la celelalte 
popoare ortodoxe, s-a putut menţine neîncetat spiritualitatea Sfinților 
Părinţi în acest monahism. Aceasta, la rândul ei, a făcut ca şi în 
creația teologică românească să se menţină linia veche patristică, 
printr-un Neagoe Basarab, prin Varlaam, Dosoftei, Dimitrie 


49 IBIDEM, p. 144. 
50 OVIDIU DRIMBA, Lin mare creator este ca o catedrală gotică, în: |. OPRIŞAN, op. cit., p. 283. 

Cantemir, în vreme ce teologia greacă şi rusă a oscilat între influența 
catolică şi cea protestantă (...)”51. 

Istoria isihasmului românesc este îndelungată în timp, 
documentele scoțând la iveală forme ale monahismului isihast pe 
aceste meleaguri ce datează din cele mai vechi timpuri. Patericul 
românesc cuprinde numeroase figuri ale călugărilor isihaşti români, 
semn că nu se poate stabili o dată precisă începând cu care să se 
poată vorbi de introducerea spiritului filocalic în Biserica Ortodoxă 
Română. Isihaşti şi sihaştrii au trăit în provinciile româneşti având o 
continuitate neîntreruptă până în zilele noastre. „Lucrul acesta se 
explică din faptul că în țările române isihasmul şi spiritualitatea 
filocalică în general s-a introdus încă din secolul XIV şi a rămas o 
realitate neîntreruptă în tot timpul următor, ca şi în Athos, datorită 
unei anumite existențe de sine stătătoare pe care au putut-o păstra 
aceste țări şi datorită legăturilor lor strânse cu muntele Athos”*?. 

Între sfinţii români cunoscuţi în întreaga lume creştină un loc 
aparte îl ocupă călugării sciți daco-romani ce s-au făcut remarcați în 
principalele dispute teologice din primele secole creştine, mai ales cu 
referire la controversele hristologice iscate după Sinodul IV ecumenic 
de la Calcedon. Formula pe care ei o susțineau era: „Unul în Treime a 
pătimit cu trupul”. Această exprimare dogmatică a călugărilor 
daco-romani era atât împotriva monofiziților, cât şi a nestorienilor, 
afirmând atât ipostasul divin al lui Hristos, cât şi faptul că Acesta 
Şi-a însuşit firea noastră cu tot ce avea ea. Formula a ridicat multe 
semne de întrebare şi le-a pricinuit călugărilor multe suferințe, fiind 
nevoiți de mai multe ori să dea socoteală şi chiar să fie nevoiți să 
plece în exil în urma disputelor între gândirea occidentală şi cea 
orientală. Cu toate acestea, formula lor a răzbit şi a fost preluată, sub 
o formă modificată, în Sfânta Liturghie, la Antifonul Il. Cea mai 


51 PR. PROF. DR. DUMITRU STĂNILOAE, Isihaştrii sau sihaştrii şi rugăciunea lui lisus în 
tradiția ortodoxiei româneşti, în: Filocalia sau Culegere din scrierile Sfinților Părinți care 
arată cum se poate omul curăți, lumina şi desăvârşi, Volumul VIII, Traducere, 
introducere şi note de Pr. Prof. Dr. Dumitru Stăniloae, Ed. IBMBOR, Bucureşti, 
1979, pp. 556-557. Această adevărată Filocalie românească a fost reluată într-un 
volum separat: Din istoria isihasmului românesc, Studiu, introduceri, traducerea 
textelor şi note de Pr. prof. Dr. Dumitru Stăniloae, Membru al Academiei Române, 
Ed. Scripta, Bucureşti, 1992. 

52 IBIDEM, p. 556. 

importantă contribuţie a călugărilor daco-romani a fost aceea că au 
făcut distincţia clară între natură şi persoană, cu implicații deosebite 
în înțelegerea Sfintei Treimi, dar şi a relaţiilor între oameni şi între 
aceştia şi Dumnezeu. Dumnezeu a coborât din cer pe pământ pentru 
oameni, accentuând iubirea nesfârşită a Lui pentru noi. „Poată că 
această situare pe poziția de mijloc, sau de cumpănă echilibrată, care 
salva în înțelegerea lui Hristos iconomia Lui mântuitoare şi marea 
milostivire a lui Dumnezeu față de oameni, le-a fost uşurată 
călugărilor daco-romani şi de spațiul de mijloc între Orient şi 
Occident în care au trăit ei, împreună cu toată populația traco şi 
daco-romană. Ei vorbeau o limbă de origine latină, dar aveau 
legături deosebit de strânse cu Constantinopolul şi prin el cu tot 
Orientul creştin. Ei au împlinit atunci o funcție de împăcare până la 
un loc între creştinismul răsăritean şi cel apusean. Poate că aceasta 
este o misiune la care era chemat poporul daco-roman. Ei au fost 
ajutați în lupta pentru acest echilibru şi în impunerea lui şi de 
generalul Vitalian, originar din aceeaşi Scytia Minor şi înrudit cu ei, 
şi de împăratul Justinian, ridicat din aceeaşi traco-romanitate care 
umplea spaţiul între Orient şi Occident”55. 

În Epilogul pe care l-a scris volumului Sfinți români şi apărători ai 
legii strămoşeşti, Pr. Dumitru Stăniloae relua ideea IPS Nestor Vornicesu, 
Mitropolitul Olteniei, care nota că, în ciuda vitregiilor istorice cu care s-a 
confruntat poporul nostru de-a lungul zbuciumatei sale istorii, 
creştinismul românesc bimilenar a rodit sfinți pe aceste meleaguri, chiar 
dacă prima canonizare s-a consfințit destul de târziu, în anul 1955. 
„Sfinţii români au existat însă în mod real şi au fost recunoscuți ca atare 
de evlavia populară, cu toate că Biserica nu i-a canonizat formal şi nu 
le-a dedicat anumite zile în calendar şi de aceea faptele lor nu au fost 
lăudate prin imne bisericeşti închinate lor”%. Sfinţii sunt în acelaşi timp 
locali, pentru că trăiesc într-un anumit loc, dar şi universali, pentru 
credința lor universală. Este recomandat ca toate Bisericile ortodoxe 
să-şi însuşească sfinţii Bisericilor surori. Pornind de la viețile sfinților 


55 IDEM, „Scrieri ale «călugărilor sciți» daco-romani din secolul al VI-lea”, în rev. 
Mitropolia Olteniei, nr. 3-4/1985, p. 244. 

* IDEM, „Epilog”, la: Sfinți români şi apărători ai legii strămoşeşti, lucrare alcătuită din 
încredințarea Sfântului Sinod sub purtarea de grijă a Înalt Prea Sfințitului Nestor, 
Arhiepiscopul Craiovei şi Mitropolit al Olteniei, Ed. IBMBOR, Bucureşti, 1987, p. 675. 

români, Pr. Stăniloae accentua importanţa tuturor sfinților din Bisericile 
ortodoxe în prezentarea acestora ca un tot unitar în fața lumii. „După ce 
în secolul XIX s-a subliniat cu putere, în cadrul Bisericii Ortodoxe, 
conştiinţa națională a popoarelor, socotim că timpul nostru cere o 
subliniere a faptului unității lor ca popoare conştiente de ele, dar unite 
în valorile care le sunt comune, şi în primul rând în conştiinţa că trăiesc 
în aceeaşi credinţă în Dumnezeu lucrător mai ales prin Tainele şi prin 
sfinții lor. Dacă creştinismul întreg a intrat într-o mişcare de 
convergenţă ecumenică, de ce nu şi-ar afirma Biserica Ortodoxă cu mai 
multă putere unitatea ei lăuntrică?"55. 

În realizarea acestui deziderat spiritual, Biserica Ortodoxă 
Română propune sfinți ce au trăit pe aceste meleaguri binecuvântate 
de Dumnezeu. Consemnarea lor în Patericul românesc este un act de 
recunoaştere a rolului pe care sfinții români îl au în rândul tuturor 
sfinților din Bisericile surori. Ei au trăit în Hristos, fiind întruchipări 
ale iubirii de Dumnezeu şi de aproapele, slujind astfel în duhul 
Evangheliei. În acelaşi timp, Patericul românesc are menirea de a 
răspunde celor ce contestă sfințenia în rândul poporului român, 
pornind de la lipsa, pentru o lungă perioadă de timp, a canonizării 
oficiale în istoria Bisericii noastre. În cele din urmă, cartea ce adună 
viețile sfinților români „este menită să fie şi pentru străinătate o carte 
de recomandare a spiritualității remarcabile şi unice a Ortodoxiei 
româneşti, manifestată într-un mod superior, intens şi neîntrerupt, 
atât pe terenul preocupării de desăvârşire personală, cât şi pe terenul 
practic, de mare folos pentru nevoile poporului. Din ea se va putea 
convinge oricine că poporul român a dat dovadă şi pe planul trăirii 
religioase de o mare şi impresionată forță spirituală, atât în realizarea 
unor chipuri de mare sfințenie, cât şi în practicarea unei pilduitoare 
iubiri de oameni. Se poate constata că şi în poporul nostru 
dreptcredincios, Evanghelia s-a manifestat în mod impresionat în 
cele două mari direcţii ale ei: iubirea curată de Dumnezeu, 
manifestată prin rugăciune şi sfințenie, şi iubirea de oameni, crescute 
amândouă din iubirea Tatălui care a trimis pe Fiul Său în lume ca 
om, şi din jertfa Fiului Său pentru noi, pentru mântuirea noastră din 
păcat, din suferințele şi moartea produsă de el. Patericul de față este 
o carte de aleasă trăire duhovnicească, dovedită cu fapte de numeroşi 


55 IBIDEM, p. 677. 

slujitori ai Ortodoxiei româneşti, care reflectă înalta spiritualitate a 
dreptcredincioşilor Bisericii noastre'”'5. 


5. Privire asupra culturii române în lucrarea 

Reflexii despre spiritualitatea poporului român 

De un deosebit interes în analiza contribuţiilor aduse de Pr. 
Dumitru Stăniloae la cunoaşterea realităților spirituale româneşti este 
volumul publicat în anul 1992 la Craiova, Reflexii despre spiritualitatea 
poporului român”. Dintre temele abordate de marele teolog român pe 
parcursul volumului se remarcă cele privitoare la diferențele dintre 
cultura individualistă şi panteistă occidentală şi spiritul de 
comuniune interpersonală al culturii româneşti, la echilibrul şi 
armonia spiritului românesc, la locul pe care îl ocupă în cultura 
noastră ludicul, duioşia, ironia, dorul, omenia sau ospitalitatea, 
precum şi abordări din perspectivă creştină a unor creații româneşti, 
aşa cum sunt baladele Mioriţa şi Meşterul Manole. Nu pot fi trecute cu 
vederea frumoasele versuri populare sau cele ale unor mari poeți 
români, aşa cum este Mihai Eminescu, în care se observă strânsa 
legătură ce există între spiritualitatea poporului român şi credința 
creştin-ortodoxă manifestată pe aceste meleaguri. 

Peste teritoriul pe care s-a format poporul român au trecut în 
istorie mai multe popoare cu tendințe cuceritoare. În ciuda 
vicisitudinilor timpului, poporul român nu şi-a părăsit niciodată 
teritoriul în care s-a format. „Spaţiul pe care-l locuieşte s-a imprimat 
în ființa lui”%, iar pe cei care au venit aici a încercat să-i integreze 
într-un fel de viață specifică numai lui vreme de secole întregi de 
spiritualitate. Această idee se desprinde şi din versurile lui Mihai 
Eminescu din Scrisoarea III: „lar noi locului ne ţinem,/ Cum am fost 
aşa rămânem”. Românul se mişcă uşor pe teritoriul de care este legat 
organic şi simte că acest spaţiu este indispensabil vieții lui spirituale. 
„El constată, astfel, că spaţiul țării sale este o unitate complexă, 
armonioasă şi generoasă de munţi, de dealuri, de văi, de şesuri, de 


5% IDEM, „Prefață”, la: Arhimandrit IOANICHIE BĂLAN, Patericul românesc. 1. Ce 
cuprinde viața şi cuvintele unor sfinți şi cuvioşi părinți ce s-au nevoit în mănăstirile 
româneşti (secolele III-XX), Ediţia a VI-a, revăzută şi îngrijită de Arhim. Petru Bălan, 
Ed. Mănăstirea Sihăstria, 2011, p. 8. 

57 IDEM, Reflexii despre spiritualitatea poporului român, Ed. Scrisul românesc, Craiova, 1992. 
5 IBIDEM, p. 5. 

păduri, de holde, de vii, de grădini. Nimic nu-i lipseşte țării sale ca să 
fie o unitate complexă, multilaterală în chipurile şi în darurile 
părților care o alcătuiesc şi totuşi moderată: generoasă la şes cu 
grânele şi porumburile ei, generoasă la dealuri cu podgoriile şi cu 
pomii ei, generoasă la munte cu pădurile, cu pajiştile ei bogate, 
hrănitoare de turme, generoasă în bogăţiile subsolului ei. Nu e în ea 
nicio parte uscată, inutilă, obositoare, lipsită de farmec. Toată îl 
hrăneşte, îl odihneşte şi îl desfată”5. Chipul acestei țări atât de dragi 
stă în strânsă legătură cu chipurile celor apropiaţi, fiind o corelaţie 
între caracteristicile spirituale ale românului şi mediul în care s-a 
născut şi a trăit. În aceste condiţii, spațiul țării sale este umanizat de 
prezenţa românească pe aceste meleaguri. 

În însemnările cu privire la balada Miorița, Pr. Dumitru 
Stăniloae reia unele idei dezvoltate de Mircea Eliade în cărțile sale. 
Marele istoric al religiilor nu este de acord cu ideea propusă de unii 
comentatori, aceea a lamentării specifice păstorului şi întregului 
popor român. „Aflând că soarta i s-a decis, păstorul nu se lamentează 
şi nu se abandonează disperării, nici nu încearcă să anuleze sensul 
lumii şi al existenţei, «demistificându-l» cu turbare iconoclastă şi 
proclamând nihilismul absolut ca singurul răspuns posibil dat 
revelației absurdului. În alți termeni, păstorul nu se comportă ca atâți 
reprezentanți iluştri ai nihilismului modern”. Ciobanul transformă 
moartea iminentă într-un mister al tainei nunții. Este o modalitate de 
a reflecta asupra propriului destin. „Eroul mioritic a reuşit să 
găsească un sens nefericirii lui asumând-o nu ca pe un eveniment 
«istoric» personal, ci ca pe un mister sacramental. E] a impus deci un 
sens absurdului însuşi, răspunzând printr-o feerie nupțială nefericirii 
şi morții” 61. În acest context, savantul de la Chicago îşi conturează 
ideile despre „teroarea istoriei” în fața căreia românii au trebuit 
mereu să răspundă într-un mod creator. După Eliade, populaţiile 
Europei orientale au răspuns „terorii istoriei” prin „creştinismul 
cosmic”. Este vorba despre ideea unui cosmos transfigurat prin 


59 IBIDEM, p. 9. 

60 MIRCEA ELIADE, De la Zalmoxis la Genghis-Han. Studii comparative despre religiile şi 
folclorul Daciei şi Europei Orientale, Traducere de Maria Ivănescu şi Cezar Ivănescu, 
Ed. Humanitas, Bucureşti, 1995 p. 261. 

SI IBIDEM, p. 262. 

Viaţa, Moartea şi Învierea Mântuitorului, univers care, „sanctificat de 
paşii lui Dumnezeu, ai lui lisus, ai Fecioarei şi ai sfinților, permite să 
regăseşti, fie chiar numai sporadic şi simbolic, o lume încărcată de 
virtuțile şi frumuseţile de care terorile şi invaziile despuiau lumea 
istorică”62. Aceasta este o reinterpretare a creştinismului, în care cele 
mai importante momente ale istoriei şi ale vieţii personale sunt 
transfigurate, primind conotaţii  hristologice.  Revalorizarea 
creştinismului se poate sesiza şi în alte creații folclorice româneşti. 

Pr. Stăniloae vede în umanizarea şi transfigurarea cosmosului 
o influență creştină ce „se resimte de viziunea personalistă şi 
liturgică a cosmosului dezvoltată de sensul spiritual al Bizanțului, în 
special de cel al unui Maxim Mărturisitorul. Cosmosul e scăldat în 
comuniunea personalistă între oameni ce se iubesc şi se doresc. Toate 
amintesc în Mioriţa de persoane. Totul e încadrat în relaţiile dintre 
ele şi are în sine imprimate fețele lor”6. Teologul român citează apoi 
din opera lui Eliade, referindu-se la rolul pe care „teroarea istoriei” 
l-a jucat în formarea spirituală a noastră, pentru a concluziona: 
„Credem însă că această legătură intimă cu cosmosul nu reflectă 
numai o ferire a poporului român de istorie, cum afirmă Mircea 
Eliade, ci ea a dat poporului român şi o uimitoare putere de a nu fugi 
din faţa celor ce voiau să-l alunge de pe acest pământ, ci de a-l apăra 
cu orice preț. Persistând în peisajul lui, persistă în cadrul liturgic 
rânduit lui, în cadrul liturgic românesc, care înseamnă încadrarea 
firească a ființei umane româneşti în ordinea superioară persistând şi 
în comuniunea spirituală cu cei dragi, vii şi morți”. Întâlnirea cu 
natura înconjurătoare implică şi o întâlnire cu cei care ne sunt dragi, 
lucru pe care savantul de la Chicago nu l-a avut în vedere atunci 
când a gândit şi a scris în legătură cu spiritualitatea românească. 
Poporul român „nu a făcut o separație netă între peisajul şi 
persoanele pe care obişnuiesc să le întâlnească în cadrul lui. El se 
odihneşte în peisaj ca între părinții şi frații lui. Peisajul țării este 
pentru el profund personalizat” 65. 


42 IBIDEM, p. 263. 

6 DUMITRU STĂNILOAE, Reflexii despre spiritualitatea poporului român, pp. 10-11. 
6 IBIDEM, p. Il. 

45 IBIDEM. 

Interpretarea din perspectivă creştină a celor două balade 
româneşti reprezentative evidenţiază unghiurile multiple din care 
pot fi abordate. Astfel, în aceste creații „se vorbeşte în mod figurat de 
jertfa lui Hristos şi de parabola nunții fiului de împărat din 
Evanghelie. De jertfa lui Hristos, a lui Manole, se vorbeşte în 
Legenda mănăstirii Argeş. Emanuel este aici Manole, iar soția, zidită 
în peretele bisericii, e trupul său jertfit (în greceşte feminin) la temelia 
ei. Dar în această legendă, tema din Evanghelie a căpătat un potențial 
emotiv şi intim. În Mioriţa, ciobanul care are oi mai frumoase decât 
Fariseii şi Pilat, este Hristos, iar mireasa lui («o mândră mireasă, a 
lumii crăiasă») este sufletul omenesc, în greceşte de asemenea 
feminin. Şi sufletul unit cu Hristos vede toată natura participând la 
bucuria lui”6. În final, Pr. Stăniloae concluzionează: „O expresie 
originală a primit în creația populară românească jertfa lui Hristos în 
Legenda Mănăstirii Argeş. În ea, Hristos e numit Manole, forma 
românească de la Emanuel, cum este numit Hristos în Sf. Scriptură, 
care se traduce româneşte cu noi este Dumnezeu. Emanuel sau Manole 
nu poate întemeia Biserica, decât pe jertfa trupului său, cuvântul trup 
fiind în limba greacă de genul feminin (sarx)”%. 

În publicistica din exil, Mircea Eliade afirma, în legătură cu 
importanţa culturii româneşti pe plan european, că, atât din punct de 
vedere cultural, cât şi spiritual, „Europa se întregeşte cu tot ce a creat 
şi a păstrat spaţiul carpatic-balcanic. Ceva mai mult: avem motive să 
credem că spaţiul în care s-au întruchipat Zalmoxis, Orfeu şi 
misterele Mioriței şi ale Meşterului Manole, nu şi-a secătuit izvoarele 
de creaţie: acolo unde moartea e încă valorificată ca o nuntă, 
izvoarele spirituale sunt intacte. Europa este locul predestinat al 
creației multiple, variate, complementare:  spiritualiceşte şi 
culturaliceşte, Europa nu este - şi nici nu poate fi - un bloc monolitic. 
Ea are, deci, nevoie de dimensiunea orfică şi zalmoxiană pentru a se 
putea întregi şi a putea plăsmui noi sinteze”68. Această idee este 
analizată şi de Pr. Stăniloae, care vede caracteristica esențială a 


6 IBIDEM, p. 112. Vezi şi dialogul dintre Pr. Dumitru Stăniloae şi Protos. loanichie 
Bălan în: Convorbiri duhovniceşti, UI, Ediţia a II-a, Ed. de Episcopie a Romanului şi 
Huşilor, 1990, pp. 87-88. 

47 IBIDEM, p. 160. 

6 MIRCEA ELIADE, Împotriva deznădejdii. Publicistica exilului, Ediţie îngrijită de Mircea 
Handoca, cu o prefață de Monica Spiridon, Ed. Humanitas, Bucureşti, 1992, p. 176. 

poporului român în dubla sa formare, orientală şi occidentală. Unii 
cercetători din trecut au criticat atitudinea poporului român care nu a 
mers în dezvoltarea sa pe acelaşi drum cu popoarele occidentale şi 
nici nu a manifestat o separare radicală față de acestea. Acest lucru 
s-a întâmplat deoarece dubla sa formare, orientală şi occidentală, nu 
era compatibilă cu o asemenea abordare. 

Echilibrul, armonia, luciditatea şi duioşia, ironia şi umorul, 
dorul, omenia, ospitalitatea şi universalitatea sunt câteva dintre 
dimensiunile ethosului românesc asupra cărora se apleacă Pr. 
Stăniloae. Armonia unică a spiritului românesc se regăseşte în portul, 
melosul, dansul, casa sau biserica, sculptura, pictura şi podoabele 
românilor. „În toate creațiile artistice româneşti e o graţie, o poezie, o 
armonie, o gândire delicată a omului ca om, a omului care se îmbracă 
expresiv pentru alții, sau împodobeşte expresiv un lucru util pentru 
altul, sau pentru comunitatea din care face parte, dând expresie celor 
mai delicate gânduri pe care le nutreşte pentru cel pe care-l iubeşte, 
sau pentru comunitatea la care ţine şi în fața căreia vrea să se 
remarce. Împodobirea lucrurilor ce şi le dăruiesc personal, a 
locaşurilor folosite în comun, exprimă o bogăție de sentimente şi 
delicateţe umană, promovatoare de comuniuni, un respect şi o 
prețuire nemărginită a omului, un efort de înălțare a vieții omeneşti 
în acest duh de delicată şi profundă comuniune”. 

Un element caracteristic spiritualității româneşti este dorul, 
văzut ca o mărturie a comuniunii specifice poporului român, opus 
individualismului altor popoare. „În dor, românul trăieşte structura 
dialogică a ființei sale, adresând cuvântul ființei iubite şi auzindu-i 
răspunsul; trăieşte faptul că nu poate exista fără acest dialog, că nu 
poate ieşi din acest dialog, dar, în acelaşi timp, trăieşte durerea că 
dialogul nu se realizează decât într-o lume a umbrelor”7. Dorul este 
strâns legat de omenie, fiind la fel de greu definibil ca şi aceasta. La 
români, cuvântul „omenie” e derivat din „om”, evidențiind astfel 
calitatea supremă a acesteia ca sumă a tuturor calităților specifice 
poporului român. „Se poate spune deci că prin valoarea imanentă 
supremă, pe care poporul român o acordă «omeniei» şi «omului», el 
manifestă umanismul său profund şi prezent în toate stările sale 


69 DUMITRU STĂNILOAE, Reflexii despre spiritualitatea poporului român, p. 58. 
70 IBIDEM, p. 87. 

sufleteşti şi în toate atitudinile sale, am zice în toată ființa sa. E un 
umanism prin care cunoaşte şi recunoaşte intelectual şi afectiv valoarea 
omului ca cea mai înaltă valoare imanentă şi se angajează cu sever 
eroism moral în respectarea şi promovarea ei. E capacitatea intuiției 
ludice şi afective a acestei valori, ceea ce-i mai mult un program 
intelectual şi moral”71. În legătură cu omenia stă ospitalitatea 
românului, calitate recunoscută în întreaga lume, reprezentând 
adevărata deschidere spre oameni şi de iubirea aproapelui. 

Caracteristicile spiritualității româneşti pe care Pr. Dumitru 
Stăniloae le prezintă sunt exemplificate cu numeroase exemple din 
folclorul popular şi din creațiile artistice culte. Totul este interpretat 
în lumina ideii unei strânse şi profunde legături între credința 
creştin-ortodoxă şi spiritualitatea românească ca punte de legătură 
între lumea occidentală şi cea orientală, caracteristică ce scoate în 
evidenţă, în acelaşi timp, şi rolul pe care l-a jucat şi pe care trebuie 
să-l joace poporul român într-o Europă ce încă îşi caută filonul care 
să o unească. „loate acestea reprezintă un program pentru 
înnobilarea reală a omului. Şi numai în comuniune bucuroasă cu 
alții, aşa cum e practicată de poporul român, se înnobilează omul. 
Numai în comuniune se înaintează la nesfârşit în această nobleţe şi în 
descoperirea fără sfârşit a tainei omului, care se hrăneşte din taina 
comuniunii între Persoanele Sfintei Treimi”72. 

Pentru teologul român, caracteristica esențială a poporului 
nostru o reprezintă sinteza între elementele Orientului şi cele ale 
Occidentului. „El stă aici, pentru că ființa lui s-a structurat ca o ființă de 
graniță între Orient şi Occident. El nu poate deveni unilateral 
occidental, sau multilateral oriental. Dacă s-ar muta din acest spațiu de 
graniţă, el şi-ar pierde ființa sa. Părăsirea spațiului acesta înseamnă pentru 
poporul român nu numai părăsirea unui loc străvechi, ci o pierdere a 
ființei sale”73. Dacă alte popoare au putut emigra şi s-au integrat fără 
probleme în alte spaţii teritoriale şi culturale, poporul român a rămas 
înrădăcinat în acest teritoriu care reprezintă o parte a ființei sale. Dacă 
alte popoare s-au putut muta fără a suferi importante mutații spirituale 
în alte teritorii decât cele în care se formaseră, în cazul românilor o astfel 


71! IBIDEM, p. 95. 

de transmigraţie a fost imposibilă, reprezentând, în esență, modificarea 
esenţială a ființei lor. Ei aparțin în aceeaşi măsură atât Orientului, cât şi 
Occidentului. Orice accent pus doar pe una dintre aceste caracteristici 
echivalează cu pierderea identității milenare. „Astfel, se poate spune că 
sinteza originară a ființei româneşti se menține prin alipirea de locul în 
care dăinuieşte de milenii, sau invers, alipirea la locul acesta menţine 
sinteza originară a ființei româneşti”74. 

La poporul român nu se observă doar sinteza între elementele 
orientale şi cele occidentale, ci şi între limba latină şi creştinismul 
ortodox. Românii nu sunt nici unilateral raționalişti, ca popoarele 
latine occidentale, dar nici unilaterali mistici, ca slavii, ci îmbină în 
spiritualitatea lor aceste două caracteristici într-o sinteză originală în 
care viața practică şi taina îşi găsesc fiecare locul. „Sf. Calinic de la 
Cernica a fost contemplativ şi practic. Era omul rugăciunii neîncetate, 
dar şi apărătorul săracilor şi ziditorul de bisericii. Dascălul lui, 
Gheorghe se desparte de Paisie Veliascovski care, ca rus, accentua 
mai mult partea mistică şi rugăciunea ”7. 

Regyretul manifestat de unii cercetători, după care românii ar fi 
trebuit să urmeze parcursul cultural occidental, nu are un suport real, 
deoarece românii, pe lângă caracteristica latină a ființei lor, dețin şi 
elementul oriental ce nu poate fi neglijat decât printr-o pierdere a 
adevăratei identități. Şi în acest loc Pr. Stăniloae se referă la ideile lui 
Mircea Eliade pentru care, cultura populară românească este solidară cu 
unitatea spirituală a întregii Europe. „La nivelul unității culturale 
ancestrale, la care participă şi cultura română tradițională, sistemul de 
corespondențe şi omologări nu poate fi decât foarte vast şi orice prioritate 
ori exclusivism occidental sunt din principiu negate. Este de ajuns să 
raportăm această teză de bază la oricare dintre controversele epocii 
despre «influenţele străine şi realitățile naționale» pentru a ne da seama 
de particularitatea gândirii lui Mircea Eliade”76. O cultură nu se poate 
izola. Pentru Eliade, împrumuturile ce se identifică în zona balcanică nu 
sunt numai de natură occidentală. Între Orient şi Occident, spiritualitatea 
românească s-a îmbogăţit şi a asimilat atât elemente occidentale, cât şi 
orientale, mai ales traco-slavice. „Rădăcinile ţărăneşti ale unei bune părți 


74 IBIDEM, p. 7. 

din cultura românească ne silea să depăşim naționalismul şi 
provincialismul cultural şi să tindem către «universalism». Elementele de 
unitate ale culturilor indiene, mediteraneene şi balcanice îmi dovedeau că 
aici există acel univers organic, rezultatul unei istorii comune (istoria 
civilizației ţărăneşti), iar nu construit în chip abstract. Noi, cei din 
Răsăritul Europei, am fi putut sluji de punte între Occident şi Asia”77. 

Pr. Dumitru Stăniloae porneşte în analiza acestei idei de la 
însemnările pertinente ale lui Mircea Eliade care, „sub impresia crizei 
tot mai acute a culturii occidentale şi a importanţei pe care o câştigă 
în aprecierea Occidentului cultura de alt caracter a popoarelor 
afro-asiatice, atrage atenția asupra rolului de intermediere pe care-l 
poate avea spiritualitatea românească în marele şi inevitabilul dialog 
ce se anunță între cultura occidentală şi cultura acelor popoare care 
intră masiv în cultura istoriei universale”78. Istoricul religiilor 
observase că există un decalaj în cultura occidentală de după 
Renaştere, între „spirite inteligente” şi „masele poporului”, în felul 
de a percepe realitatea cu toate componentele ei. Odată cu trecerea 
timpului, cultura populară a început să fie înțeleasă la adevărata ei 
valoare, din dorința de a intra în contact cu spiritualitățile arhaice. 
„Mircea Eliade spune că la noi, neproducându-se o renaştere, s-a 
prelungit Evul Mediu cu trei secole, iar de Renaştere nu ne-am 
împărtăşit din cauza împrejurărilor grele în care poporul român a 
continuat să trăiască”7?. Complexele şi dificultățile cu care ne-am 
confruntat şi continuăm să ne confruntăm şi în zilele noastre trebuie 
depăşite pentru că poporul român, prin creaţiile sale religioase, 
folclorice şi culturale, nu este cu nimic inferior altor popoare 
europene. 

Tot în legătură cu absența unui Ev Mediu românesc şi cu 
urmările benefice ale acestui fapt pentru istoria culturală a poporului 
român stau şi afirmaţiile Pr. Stăniloae vis-ă-vis de felul în care sunt 
prezente în tradițiile populare şi în creațiile noastre culte ironia şi 
umorul. Ironia este la români un mijloc de demitizare a unor 
adversari, transformându-se adesea în umor ca modalitate de 


77 MIRCEA ELIADE, Memorii, Ediţie îngrijită de Mircea Handoca, Ed. Humanitas, 

îndepărtare a unei temeri față de aceştia. „Astfel, în vreme ce 
Occidentul a practicat în Evul Mediu mitizarea cavalerilor şi a 
femeilor de la curţile seniorilor (a se vedea mitul Niebelungilor), 
pentru ca în epoca începută prin Renaştere să-i coboare şi pe ei la 
nivelul omului redus la egoismul plăcerilor şi al intereselor (Balzac), 
poporul român n-a avut niciun Ev Mediu al mitizării şi n-a coborât 
nici în epoca modernă pe om în noroiul pasiunilor, ci a pus în 
evidenţă, prin umor, umanul integral, dezbrăcat de penajul pompei, 
dar înțeles şi simpatizat în taina lui făcută accesibilă (Sobieţchi în 
Cetatea Neamţului). Încât s-ar spune mai degrabă că, nepracticând o 
mitizare în Evul Mediu (laudele cântăreților de la curţile feudalilor 
n-ajungeau la urechile lui, căci circulau în limbi străine), n-a practicat 
nicio demitizare propriu-zisă”80. 

Spiritualitatea răsăriteană, în care se integrează şi poporul 
român, a propus mereu modelul uni om comunitar spre care tinde în 
ultimul timp şi lumea occidentală. Omul Evului Mediu şi al 
Renaşterii nu a reprezentat niciodată idealul românului. Pentru 
acesta, idealul rămâne „tipul de om pururea valabil, agreat de popor 
tot timpul, începând cu articularea spiritualității bizantine, pe 
dedesubtul puţinilor reprezentanți ai unei mentalități individualiste 
medievale şi moderne. Acest tip se impune azi şi păturii intelectuale 
şi conducerii societății de pretutindeni. El începe să aibă, prin 
aceasta, o aplicare generală pe planul culturii şi al ordinii sociale. Un 
astfel de tip a năzuit să-l formeze cultura poporului nostru spre 
deosebire de cel medieval sau modern, al cărui elogiu l-a făcut 
cultura Occidentului. Datorită lui a ajuns şi la criza de azi, tipul de 
om pe care l-a cultivat devenind imposibil pentru o sănătoasă 
conviețuire socială”8l. 

Caracteristica esenţială a poporului român rămâne, în viziunea Pr. 
Stăniloae, legătura ce există în spiritul acestuia între elementele orientale 
şi occidentale. „Balansarea spiritului românesc între Est şi Vest sau 
componenta orientală şi occidentală a conţinutului ethosului său au ca 
rezultat un echilibru general al acestui spirit. Acest echilibru se poate 
constata în toate formele sale de viață şi în toate atitudinile lui 

spirituale“82. Echilibrul nu este echivalentul mediocrității, aşa cum au 
afirmat unii cercetători. Dimpotrivă, această simplitate aleasă dovedeşte 
un spirit de sinteză care defineşte spiritualitatea românească încă de la 
început, aşa cum se poate observa în creațiile culturale ivite pe aceste 
meleaguri. „Echilibrul spiritului românesc, manifestat în exteriorizările 
lui mai pertinente, apare ca o armonie de o gamă deosebit de bogată, care 
din punct de vedere estetic se remarcă printr-o grație incompatibilă, unită 
paradoxal cu seriozitatea” 8. 

Fiind punte de legătură între Orient şi Occident, sufletul românesc 
se caracterizează şi printr-o profundă universalizare, fiind deschis spre 
realitățile de pretutindeni. „E deschis spre Occident, dar are legături şi cu 
Orientul. Se interesează de tehnică, dar şi de cultura spirituală. 
Asimilează şi adaptează uşor orice tendinţă literară şi artistică. Vrea să fie 
la curent cu tot ce e nou în ştiinţă, în tehnică, în gândirea umană. Mulţi 
dintre români sunt atât de avizi de a fi la unison cu ideile şi formele noi 
de cultură, sau se entuziasmează atât de uşor de ceea ce e nou undeva, că 
nu mai văd nimic valoros în creațiile trecute ale spiritului românesc. 
Desigur, însă, că în scurtă vreme revin din acest prea exclusiv entuziasm 
şi ceea ce au creat sub influenţa noilor idei şi forme apărute în alte părți se 
încadrează, poate chiar fără intenţia lor, în spiritul creațiilor româneşti 
anterioare”8. Tot ceea ce are o oarecare importanță în alte spații 
geografice este preluat şi autohtonizat de spirtul românesc, devenind, cu 
timpul, o caracteristică a poporului român. În cele din urmă, 
„Spiritualitatea noastră poate da Occidentului forța, iar Orientului 
claritatea unui adevărat umanism care să se folosească şi de luciditatea 
Occidentului şi de elanul generos şi inepuizabil al Orientului 85. 

Eugen Simion observa strânsa legătură ce există între istoricul 
religiilor Mircea Eliade, teologul Dumitru Stăniloae şi filosoful 
Constantin Noica, cu privire la descrierea relației dintre Occident şi 
Orient, la influența celor două arii în formarea şi dezvoltarea 
culturală şi spirituală a poporului român, şi la alegerea pe care cei 
trei oameni de cultură o fac în această problemă: „Rămâne în 
discuție, în ultimatumul dat de Constantin Noica, problema neantului 

occidental în care s-ar fi putut pierde Mircea Eliade. O temă ce se 
leagă de credința mai generală a filosofului, şi anume aceea că 
occidentul post-belic se preocupă mai mult de unt (adică de valorile 
materiale) decât de cultură (adică valorile spirituale). Vechea obsesie 
a generației criterioniste. Noica a fost certat, ironizat la vremea 
respectivă, pentru această viziune într-adevăr reducționistă şi, în 
esenţă, injustă. El nu făcea, în realitate, decât să reia o veche părere a 
teologilor ortodocşi români (mă gândesc, în primul rând, la Părintele 
Dumitru Stăniloae!): de la Renaştere încoace, cultura occidentală s-ar 
fi desacralizat sistematic, ceea ce înseamnă că a părăsit sensul 
metafizic, adică: ceea ce este esențial şi durabil în cultură..."86. 
Criticul literar nota că această nouă spiritualitate occidentală se 
întemeiază pe teologia retragerii sau a morții lui Dumnezeu dezvoltată 
în spațiul occidental mai ales după epoca Reformei: „În această 
chestiune gravă, care frământă pe filosofii de după Nietzsche, Eliade 
rămâne un răsăritean, ca personajul său din O fotografie veche de 14 ani. 
(...) Dar poate fi o mare vină intelectuală în această opțiune? Este doar 
un punct de vedere pe care îl afirmă şi ortodoxia şi metafizicienii din 
preajma ei. ÎL găsim în Metafizica lui Nae Ionescu şi, cum am precizat 
deja, în scrierile lui Dumitru Stăniloae: de la Renaştere încoace, culturile 
occidentale au devenit îngust raționaliste, atee şi demitizante. Este cazul 
de a-l readuce urgent, la tradiţia lui spirituală (religioasă), până ce totul 
nu-i încă pierdut”. În legătură cu teologia protestantă a „morții lui 
Dumnezeu”, Pr. Dumitru Stăniloae mărturisea într-o convorbire: 
„Dumnezeu pare mort pentru omul cu sufletul mort. Dar nu pentru un 
om viu, botezat, care crede şi iubeşte, pentru un om conştient de 
necesitățile şi capacitățile sale spirituale. Nu e just să se vorbească nici 
de o «teologie a morții lui Dumnezeu» în sensul «retragerii Lui din lume», ci 
doar de retragerea lumii din El. E vorba tot despre o moarte prealabilă a 
lumii pentru Dumnezeu. Da se poate generaliza o asemenea declarație? 
S-au retras toți oamenii de la Dumnezeu, au pierdut toți credinţa în EI? 
Şi chiar în cazul acesta, Dumnezeu stă cu puterea lui la baza existenței 
lumii. Şi se mai poate numi o astfel de gândire «teologie a morții lui 
Dumnezeu»? Ce mai spune o astfel de gândire despre Dumnezeu afară 
de faptul că EI s-a retras din lume sau e mort pentru lume? Ea nu poate 


5 EUGEN SIMION, Mircea Eliade. Nodurile şi semnele prozei, Ed. Junimea, laşi, 2006, p. 9. 

spune nimic despre Dumnezeu. Deci cum s-ar mai putea numi 
«teologie»? Dar însuşi faptul că unii vorbesc despre Dumnezeu, căutând 
argumente pentru inexistența Lui, pentru «moartea Lui», arată că 
oamenii trebuie să vorbească despre El, să gândească despre El. De 
gândul la Dumnezeu nu poate scăpa omul, până ce e om”. 


6. Concluzii 

Lucrările în care Pr. Dumitru Stăniloae analizează spiritualitatea 
românească, fie că este vorba de cele din perioada interbelică sau de 
cele de dinainte şi după 1989, reprezintă încercări ale marelui teolog, o 
voce respectate în toate mediile culturale din țară şi străinătate, de a 
schița caracteristicile esențiale ale poporului român şi drumul pe care 
acesta trebuie să-l urmeze în cadrul noilor structuri europene fără a-şi 
pierde identitatea culturală şi spirituală. Ideile Pr. Stăniloae trebuie 
analizate în această direcție şi comparate cu ale altor gânditori din 
perioadele în care a fost tratată tema elementelor specifice româneşti 
care să facă posibilă viața acestui popor într-un mediu de multe ori ostil. 
Pe de altă parte, gândirea teologului român se dovedeşte a fi unitară, 
ideile formulate în perioada de tinerețe fiind preluate şi amplificate 
structural la vârsta maturității. Însemnările Pr. Stăniloae referitoare la 
satul românesc pot fi extinse asupra tuturor caracteristicilor spirituale 
naționale, reprezentând cheia de înţelegere a perspectivei marelui 
teolog; „Se cuvine să vedem spiritualitatea satului românesc aşa cum a 
fost trăită în tot cursul istoriei poporului român, spre a încuraja 
persistarea în ea, împotriva ispitelor influențelor străine care amenință 
să ne desființeze ca neam cu propria noastră ființă 8. 

granturi a Universităţii din Craiova. 


8 Convorbirile duhovniceşti, pp. 97-98. 
59 DUMITRU STĂNILOAE, Reflexii despre spiritualitatea poporului român, p. 103. 


378 


10. 


Il 


12 


14 


15. 


16. 


17. 


18. 


19. 


20. 


21. 


Bibliografie 


„BĂLAN, Arhimandrit Ioanichie, Patericul românesc. 1. Ce cuprinde viaţa şi cuvintele 


unor Sfinți şi cuvioşi părinţi ce s-au nevoit în mănăstirile româneşti (secolele III-XX), 
Ediţia a VI-a, revăzută şi îngrijită de Arhim. Petru Bălan, Ed. Mănăstirea Sihăstria, 
2011. 

BLAGA, Lucian, Trilogia culturii, Ed. Humanitas, Bucureşti, 2011. 

BOLDIȘOR, Adrian, „Fenomenul religios între filosofie şi teologie” („The Religious 
Phenomenon between Philosophy and Theology”), în: Revista Teologică, Nr. 4/2013. 
CĂLINESCU, G., Istoria literaturii române de la origini până în prezent, Fundaţia 
culturală Ideea Europeană, Bucureşti, 2004. 

Convorbiri duhovniceşti, II, Ediţia a II-a, Ed. de Episcopie a Romanului şi Huşilor, 
1990. 

Din istoria isihasmului românesc, Studiu, introduceri, traducerea textelor şi note de Pr. 
prof. Dr. Dumitru Stăniloae, Membru al Academiei Române, Ed. Scripta, Bucureşti, 
1992. 

DRIMBA, Ovidiu, Filosofia lui Lucian Blaga, Casa de editură Excelsior, Bucureşti, 
1995. 

ELIADE, Mircea, Memorii, Ediţie îngrijită de Mircea Handoca, Ed. Humanitas, 
Bucureşti, 1991. 


„ ELIADE, Mircea, Împotriva deznădejdii. Publicistica exilului, Ediţie îngrijită de 


Mircea Handoca, cu o prefaţă de Monica Spiridon, Ed. Humanitas, Bucureşti, 1992. 
ELIADE, Mircea, De la Zalmoxis la Genghis-Han. Studii comparative despre religiile 
şi folclorul Daciei şi Europei Orientale, Traducere de Maria Ivănescu şi Cezar 
Ivănescu, Ed. Humanitas, Bucureşti, 1995. 

Filocalia sau Culegere din scrierile Sfinţilor Părinţi care arată cum se poate omul 
curăţi, lumina şi desăvârşi, Volumul VIII, Traducere, introducere şi note de Pr. Prof. 
Dr. Dumitru Stăniloae, Ed. IBMBOR, Bucureşti, 1979. 


„MARINO, Adrian, Fermeneutica lui Mircea Eliade, Ed. Dacia, Cluj-Napoca, 1980. 
13. 
„OPRIŞAN, I., Lucian Blaga printre contemporani. Dialoguri adnotate, Ediţia a II-a, 


MICU, Dumitru, ,„, Gîndirea ” şi gîndirismul, Ed. Minerva, Bucureşti, 1975. 


revizuită, augmentată, necenzurată, Ed. Saeculum, Ed. Vestala, Bucureşti, 1995. 
Persoană şi Comuniune. Prinos de cinstire Părintelui Profesor Academician Dumitru 
Stăniloae la împlinirea vârstei de 90 de ani, din iniţiativa Pr. Prof. Decan Dr. Mircea 
Păcurariu, sub îngrijirea Diac. Asist. loan I. Ică jr, Editura şi tiparul Arhiepiscopiei 
ortodoxe Sibiu, 1993. 

ROGOBETE, Silviu Eugen, O ontologie a iubirii. Subiect şi Realitate Personală 
supremă în gândirea teologică a părintelui Dumitru Stăniloae, Cu un cuvânt înainte 
de ÎPS Nicolae, Mitropolitul Banatului, Traducători: Anca Dumitraşcu şi Adrian Guiu, 
Ed. Polirom, laşi, 2001. 

Sfinți români şi apărători ai legii strămoşeşti, lucrare alcătuită din încredințarea 
Sfântului Sinod sub purtarea de grijă a Înalt Prea Sfinţitului Nestor, Arhiepiscopul 
Craiovei şi Mitropolit al Olteniei, Ed. IBMBOR, Bucureşti, 1987. 

SIMION, Eugen, Mircea Eliade. Nodurile şi semnele prozei, Ed. Junimea, laşi, 2006. 
STĂNILOAE, Dumitru, Ortodoxie şi românism, Tiparul tipografiei arhidiecezane, 
Sibiu, 1939. 

STĂNILOAE, Dumitru, Re/lexii despre spiritualitatea poporului român, Ed. Scrisul 
românesc, Craiova, 1992. 

STĂNILOAE, Dumitru, Poziţia domnului Lucian Blaga faţă de Creştinism şi 
Ortodoxie, Ed. Paideia, 1997. 


22. STĂNILOAE, Preotul Profesor Dumitru, Opere complete. Cultură şi duhovnicie. 
Articole publicate în Telegraful Român, Vol. I (1930-1936), Vol. II (1937-1941), Vol. 
III (1942-1993), Ediţie îngrijită de lon-Dragoş Vlădescu, Ed. Basilica a Patriarhiei 
Române, Bucureşti, 2012. 

23. TĂNASE, Alexandru, Lucian Blaga — Filosoful poet, poetul filosof, Editura Cartea 
românească, Bucureşti, 1977. 


